**SAULĖS ELEKTRINIŲ EKSPLOATACIJOS, REMONTO IR PRIEŽIŪROS DARBŲ SUTARTIS**

**BENDROJI DALIS**

1. SUTARTIES SĄVOKOS
   1. **Darbai** –Saulės elektrinių elektros įrenginių technologinis valdymas, techninė priežiūra, paleidimas ir derinimas, matavimas, bandymas, remontas bei darbai, kurie nors nenurodyti, tačiau yra būtini ar susiję su nurodytais darbais.
   2. **Darbo diena** –reiškia oficialiai nustatytą darbo dieną Lietuvos Respublikoje.
   3. **Darbų grafikas** – Šalių tarpusavyje raštu suderintas Planinių darbų atlikimo Objekte grafikas.
   4. **Darbų įkainiai** – Sutarties SD priede Nr. 5 „Darbų įkainiai“ nurodyti įkainiai, pagal kuriuos apskaičiuojamas atlygis Rangovui už atliktus Darbus.
   5. **Darbų kaina** – tai suma, mokėtina už Rangovo atliktus Planinius ir Neplaninius Darbus, apskaičiuojama pagal Darbų įkainius, įskaitant visas tiesiogines ir netiesiogines Rangovo išlaidas, mokėtinus mokesčius, išskyrus PVM, rinkliavas, baudas.
   6. **Darbų perdavimo priėmimo aktas** – Šalių pasirašomas dokumentas, kuriu perduodami Užsakovui Rangovo pagal Užsakymą atlikti darbai, kurio forma pridedama kaip Sutarties priedas Nr. 7 „Planinių darbų perdavimo priėmimo akto forma“ ir kaip Sutarties priedas Nr. 8 „Neplaninių darbų perdavimo priėmimo akto forma“.
   7. **Diena** –reiškia kalendorinę dieną**.**
   8. **Elektrinė** –Klientui nuosavybės teise priklausanti ar kitokiu teisėtu pagrindu valdoma Objekto perdavimo priėmimo akte nurodytų techninių duomenų ir specifikacijų saulės šviesos energijos elektrinė, su ja susijusi įranga, įrengimai (priklausiniai), skirti elektros energijos gamybai.
   9. **Etikos kodeksas** – dokumentas, kuriuo apibrėžiama, kokiais verslo etikos principais ir standartais remiasi „Ignitis grupės“ įmonės bei kokio elgesio tikisi iš savo darbuotojų jų kasdieniame darbe. Su dokumentu galima susipažinti <https://ignitisgrupe.lt/lt/veiklos-dokumentai>.
   10. **Garantinis laikotarpis** – Įstatymuose numatytas garantinis laikotarpis Darbams ir medžiagoms, paslėptiems statinio elementams, tyčia paslėptiems defektams ir kitiems Įstatyme numatytiems atvejams.
   11. **Grupė** – AB „Ignitis grupė“ ir jos tiesiogiai bei netiesiogiai valdomi juridiniai asmenys.
   12. **Grupės įmonė** – AB „Ignitis grupė“ įmonių grupės įmonė.
   13. **Įstatymai** – reiškia bet kokį įstatymą, nutarimą, reglamentą, taisykles, poįstatyminius aktus arba bet kurį kitą teisės aktą, priimtą atitinkamos Lietuvos ar Europos Sąjungos institucijos ir galiojantį Lietuvos Respublikos teritorijoje, tiek prieš, tiek po Sutarties sudarymo, taikytiną šiai Sutarčiai ar bet kuriai iš Šalių, ir jo nuostatas
   14. **Klientas** –su Užsakovu sutartį sudaręs juridinis arba fizinis asmuo, teisėtu pagrindu valdantis Elektrinę ir turintis leidimą gaminti elektros energiją, bei kurio Objekte Rangovas atliks Darbus.
   15. **Mokėjimo dokumentas** – mokėjimo pranešimas, PVM sąskaita faktūra, sąskaita faktūra, išankstinė sąskaita ar kitas dokumentas, kurio pagrindu atliekami mokėjimai.
   16. **Neplaniniai darbai** – tai Sutartyje nurodyti Darbai, kurie nėra planiniai ir atliekami pagal atskirą Užsakymą ir iš anksto suderintus Darbų įkainius.
   17. **Neplaninių darbų priėmimo aktas** – tai dokumentas, kurį pasirašo Užsakovas ir Rangovas, kuriuo Rangovas perduoda Užsakovui tinkamai, kokybiškai ir laiku atliktus Neplaninius darbus, kurio forma pridedama kaip Sutarties SD priedas Nr. 8 „Neplaninių darbų perdavimo priėmimo akto forma“.
   18. **Objektas** – Klientui nuosavybės teise priklausantis ar kitais teisėtais pagrindais valdomas nekilnojamas turtas, kuriame sumontuota Elektrinė ir atliekami Darbai.
   19. **Objekto perdavimo priėmimo aktas** – Šalių pasirašomas dokumentas, kuriuo Užsakovas perduoda Rangovui Objektą Darbams pagal Sutartį atlikti.
   20. **Planiniai darbai** – tai Elektrinės prevencinės patikros ir būtinojo aptarnavimo darbai, nurodyti Darbų įkainiuose ir atliekami pagal Darbų grafiką, taip pat darbai, kurie nors nenurodyti Sutartyje ar jos prieduose, tačiau yra būtini ar susiję su nurodytais darbais.
   21. **Planinių darbų perdavimo priėmimo aktas** – tai dokumentas, kurį pasirašo Užsakovas ir Rangovas, kuriuo Rangovas perduoda Užsakovui tinkamai, kokybiškai ir laiku atliktus Planinius darbus, kurio forma pridedama kaip Sutarties SD priedas Nr. 7 „Planinių darbų perdavimo priėmimo akto forma“.
   22. **Politika** – pagrindinis dokumentas nustatantis AB „Ignitis grupė“ įmonių grupės taikomus skaidrios aplinkos kūrimo principus ir įsipareigojimus, Politikos įgyvendinimą, priežiūrą ir kontrolę. Su dokumentu galima susipažinti <https://ignitisgrupe.lt/lt/veiklos-dokumentai>.
   23. **Sutartis** – ši Sutartis, susidedanti iš Sutarties BD, Sutarties SD bei priedų, ir kuri yra vientisas, nedalomas dokumentas, turintis įstatymo galią Sutarties Šalims.
   24. **Sutarties BD** – dokumentas, kuris yra sudėtinė ir neatskiriama Sutarties dalis, kuriame nustatytos bendrosios ir standartinės Sutarties sąlygos, Šalių teisės, įsipareigojimai, atsakomybės ir kitos sąlygos.
   25. **Sutarties kaina** – bendra Darbų kaina už per visą Sutarties galiojimo laikotarpį Rangovo atliktus Darbus.
   26. **Sutarties SD** –dokumentas, kuris yra sudėtinė ir neatskiriama Sutarties dalis, kuriame nustatytos konkrečios Šalių sutartos sąlygos. Sutarties BD ir Sutarties SD nurodytos konkrečios sąlygos galioja ir Šalims taikomos tik tokį laikotarpį, kuris nurodytas Sutarties SD.
   27. **Šalis** – Užsakovas, Rangovas ar kiekvienas atskirai.
   28. **Šalys** – Užsakovas, Rangovas ar abu kartu.
   29. **Užsakymas** – Užsakovo ir Rangovo pasirašytas rašytinis užsakymas dėl Neplaninių darbų atlikimo, kuriame nurodyti užsakomi darbai, jų techninės charakteristikos, kiekis, kaina, apskaičiuojama pagal Darbų įkainius, Neplaninių darbų atlikimo terminai ir kt., kuris laikomas neatskiriama šios Sutarties dalimi ir kurio forma pridedama Sutarties priede Nr. 1 „Užsakymo forma“.
   30. **VERT** – Valstybinė energetikos reguliavimo taryba.
   31. **Tiekėjų etikos kodeksas** – dokumentas, taikomas visiems AB „Ignitis grupė“ įmonių grupės įmonių tiekėjams, kuriuo siekiama stiprinti tvarų bendradarbiavimą su tiekėjais, skatinant teisėtą, profesionalią ir sąžiningą verslo praktiką, apimančią aplinkosaugos, socialinės atsakomybės ir verslo etikos tikslus. Su dokumentu galima susipažinti <https://ignitisgrupe.lt/lt/veiklos-dokumentai>.
   32. **TRIR** **rodiklis** – saugos ir sveikatos rodiklis, parodantis bendrą fiksuotą TRIR įvykių skaičių milijonui dirbtų valandų (angl. Total Recordable Injury Rate).
   33. **TRIR įvykis** – mirtinas, sunkus, lengvas nelaimingas atsitikimas ar įvykis darbe, dėl kurio Rangovo darbuotojas patyrė žalą sveikatai, neįskaitant pakeliui į / iš darbo įvykusių nelaimingų atsitikimų bei su darbu nesusijusių sveikatos sutrikimų. TRIR įvykiams priskiriami atvejai, kai: mirtinas darbuotojo nelaimingas atsitikimas įvyko vykdant darbo funkcijas; sužalojimas patirtas vykdant darbo funkcijas, dėl kurio darbuotojui išduodamas nedarbingumo pažymėjimas, darbuotojas perkeliamas į kitą darbo vietą ar taikomi darbo apribojimai; darbuotojas neteko sąmonės (dėl atliekamų darbo funkcijų, bet ne dėl iki tol sveikatos priežiūros įstaigoje nustatytos asmens sveikatos būklės); darbuotojui nustatyta ūmi profesinė liga; dėl sužalojimo darbuotojui reikalinga kvalifikuota medicininė pagalba sveikatos priežiūros įstaigoje. TRIR įvykiams nepriskiriamas toks sužalojimas, dėl kurio pirmoji medicinos pagalba suteikta ne sveikatos priežiūros įstaigos darbuotojo arba sužalojimas nutiko darbo aplinkoje, bet nėra tiesiogiai susijęs su darbo funkcija. Ar atitinkamas įvykis priskiriamas TRIR įvykiui, įvertinus iš Rangovo gautą informaciją, sprendimą priima Užsakovas.
2. SUTARTIES AIŠKINIMAS
   1. Sutarties 1 skyriuje išdėstytos sąvokos turi būti taikomos sudarant ir vykdant kiekvieną sandorį (susitarimą) bei surašant kiekvieną dokumentą, susijusį su Sutartimi. Esant neatitikimų tarp Sutarties 1 skyriuje išdėstytų sąvokų ir kitoje dokumentacijoje naudojamų terminų bei sąvokų, neatitikimai aiškinami pagal Sutarties 1 skyriuje išdėstytų sąvokų turinį.
   2. Didžiąja raide rašomos sąvokos turi Sutarties 1 skyriuje nurodytas reikšmes, išskyrus atvejus, kai kitokią prasmę joms suteikia kontekstas ar kitokia prasmė aiškiai nurodoma Sutarties tekste.
   3. Ši Sutartis yra vientisas ir nedalomas dokumentas, kurį sudaro visi toliau išvardinti dokumentai:
      1. Sutarties BD;
      2. Sutarties SD;
      3. Sutarties priedai nurodyti Sutarties SD.
   4. Jei tarp Sutarties BD ir Sutarties SD nuostatų yra prieštaravimas, taikomos Sutarties SD nuostatos.
   5. Esant neatitikimų tarp Sutarties ir po jos sudarymo pasikeitusių ar naujai priimtų Sutarties šalių teisinius santykius reglamentuojančių teisės aktų nuostatų, Sutarties šalių santykiams taikomos Sutarties galiojimo metu aktualios redakcijos teisės aktų nuostatos.
   6. Sutarties tekstas (jei nenustatyta kitaip) turi būti suprantamas taikant šias pagrindines aiškinimo taisykles:
      1. visos Sutartyje vartojamos sąvokos ir terminai turi bendrinę reikšmę arba artimiausią Sutarties pobūdžiui specialiąją reikšmę, jei Sutartyje nėra nustatyta ir paaiškinta kitokia jų reikšmė;
      2. atskirų Sutarties dalių pavadinimai yra pateikti tam, kad būtų lengviau naudotis Sutarties tekstu ir negali turėti įtakos Sutarties sąvokų aiškinimui;
      3. atsižvelgiant į situaciją, susiklosčiusią vykdant šią Sutartį, žodžiai, Sutarties tekste pateikti vienaskaita, gali turėti daugiskaitos reikšmę ir atvirkščiai; arba žodžiai, žymintys vienaskaitą, reiškia ir daugiskaitą, žodžiai, žymintys daugiskaitą, reiškia ir vienaskaitą;
      4. dėl to, kad kuri nors Šalis privalėjo arba galėjo būti įpareigota parengti šią Sutartį, ši Sutartis negali būti aiškinama kurios nors vienos Šalies naudai ar nenaudai. Ši Sutartis yra abiejų Šalių derybų rezultatas ir kiekviena Šalis galėjo turėti įtakos jos turiniui;
      5. žodžiai, žymintys konkrečią asmens lytį, reiškia bet kurią lytį;
      6. žodžiai „susitarti“, „susitarė“, „susitarimas“ visuomet reiškia, kad atitinkamas susitarimas Šalių turi būti įformintas raštu, nebent Sutartyje numatyta kitaip.
   7. Jeigu kuri nors šios Sutarties nuostata yra ar tampa iš dalies ar visiškai negaliojančia, ji nedaro negaliojančiomis likusių šios Sutarties nuostatų, jei tokios nuostatos negaliojimas nedaro negaliojančia visos Sutarties. Tokiu atveju Šalys susitaria dėti visas pastangas, kad negaliojanti nuostata būtų pakeista teisiškai veiksminga norma, kuri, kiek yra įmanoma, turėtų tą patį rezultatą kaip ir pakeistoji nuostata. Iki Sutarties pakeitimo dėl naujų teisės aktų reikalavimų įgyvendinimo Šalys, vykdydamos Sutartį, įsipareigoja taikyti naujų / pasikeitusių teisės aktų reikalavimus bei vadovautis protingumo, teisingumo, sąžiningumo kriterijais.
3. SUTARTIES DALYKAS IR OBJEKTAS
   1. Rangovas įsipareigoja savo rizika, jėgomis, medžiagomis bei priemonėmis kokybiškai tinkamai ir laiku atlikti visus Planinius darbus pagal Šalių suderintą Darbų grafiką ir Neplaninius darbus nurodytus Užsakyme, reikalingus savalaikei ir kokybiškai Elektrinės eksploatacijai Kliento Objekte, siekiant tinkamo Elektrinės veikimo, o Užsakovas įsipareigoja kokybiškai, tinkamai ir laiku atliktus Darbus priimti ir už juos sumokėti Sutartyje nustatyta tvarka bei terminais.
4. ŠALIŲ PAREIŠKIMAI IR GARANTIJOS
   1. Šalys pareiškia ir garantuoja viena kitai, kad:
      1. yra pagal buveinės valstybės teisės aktų reikalavimus tinkamai įsteigtas ir teisėtai veikiantis juridinis asmuo, turintis teisę sudaryti ir vykdyti šią Sutartį pagal joje numatytas sąlygas;
      2. yra teisėtai priimti ir galioja visi būtini sprendimai, gauti leidimai bei sutikimai, taip pat teisėtai atlikti ir galioja kiti teisiniai veiksmai, reikalingi Sutarties sudarymui ir galiojimui;
      3. Šalies atstovai, pasirašę šią Sutartį, yra Šalies tinkamai įgalioti ją pasirašyti ir Šalių ir (ar) jų atstovų asmens duomenys, būtini tinkamam Sutarties sudarymui, nelaikomi konfidencialia informacija;
      4. Šalis yra moki, nėra likviduojama, jos atžvilgiu nėra paskelbtų ir/ ar pradėtų bankroto, restruktūrizavimo ar kitokių nemokumo procedūrų. Šaliai nėra suteiktų/ įregistruotų jokių specialių statusų, kurių suteikimas/ įregistravimas darytų Sutarties sudarymą negalimu arba sietų su specialių, iki Sutarties sudarymo ir pasirašymo neįvykdytų, sąlygų įvykdymu;
      5. Sutarties sudarymo ir vykdymo metu turi visus Šalies valdymo ir/ ar kitų organų, valstybės ir/ ar savivaldybės institucijų, kitų asmenų galiojančius leidimus, sprendimus, pritarimus ir patvirtinimus;
      6. sudarydamos Sutartį, Šalys neviršija savo kompetencijos ir nepažeidžia (i) jokio teismo, arbitražo, valstybinės ar savivaldos institucijos sprendimo, įsakymo, potvarkio ar nurodymo, kuris yra taikomas Šalims; (ii) jokios sutarties ar kitokio sandorio, kurio šalimi yra atitinkama Šalis; (iii) jokio Šalims taikomo įstatymo ar kito teisės akto nuostatų; (iv) jokio vidaus teisės akto, įskaitant Šalies steigimo dokumentus;
      7. nėra iškeltų ir/ ar pradėtų, nagrinėjamų ar gresiančių bylų, arbitražo, civilinių, administracinių ar baudžiamųjų procesų, tyrimų ar panašių procesinių veiksmų, kurie gali turėti įtakos šios Sutarties sudarymui, galiojimui ar jos vykdymui;
      8. Šaliai nėra žinoma apie jokius būsimus teisinės aplinkos pasikeitimus, kurie gali turėti įtakos Šalies įsipareigojimų pagal šią Sutartį vykdymui;
      9. Sutarties sąlygos buvo individualiai Šalių aptartos ir kiekviena Šalis galėjo daryti įtaką jas nustatant;
      10. atskleidė viena kitai visą joms žinomą informaciją, turinčią esminės reikšmės šios Sutarties sudarymui ir vykdymui, nepateikė kitai Šaliai jokios klaidinančios informacijos;
      11. nei vienas iš šio Sutarties punktuose ir/ar papunkčiuose pateiktų pareiškimų ar garantijų nepalieka neaptartų aplinkybių, kurių nutylėjimas darytų kurį nors iš pareiškimų ar garantijų iš esmės klaidinančiu ar neteisingu.
   2. Rangovas pareiškia ir garantuoja, kad:
      1. tiek Sutarties sudarymo metu, tiek visą jos galiojimo laikotarpį Rangovas ir/ar jos akcininkas (-ai) ir/ar tiesioginis (-iai) ar netiesioginis (-iai) galutinis (-iai) naudos gavėjas (-ai) ir/ar jų valdomas (-i) subjektas (-ai) (toliau – Subjektai), nėra įtraukti į bet kokį Europos Sąjungos ir/ar Jungtinių Tautų ir/ar Didžiosios Britanijos ir/ar Jungtinių Amerikos Valstijų ir/ar Lietuvos Respublikos prekybinių, ekonominių, finansinių ar kitų sankcijų sąrašą (-us) ir/ar panašų sąrašą (toliau – Sankcijų sąrašai), o taip pat nei vienam iš Subjektų nėra pareikštas bet koks įtarimas, susijęs su dalyvavimu pinigų plovimu, teroristų finansavimu ar mokestiniu sukčiavimu susijusioje veikloje ir/ar įsitraukimu į tokią veiklą. Rangovas Sutarties vykdymo metu įsipareigoja nedelsdamas raštu, bet ne vėliau nei per 1 (vieną) darbo dieną nuo nurodytų aplinkybių atsiradimo, pranešti Užsakovui informaciją apie Subjektų įtraukimą į Sankcijų sąrašus, taip pat apie Subjektui pareikštus įtarimus dėl aukščiau nurodytų veiklų ir/ar įsitraukimo į tokias veiklas. Subjektų, kurių akcijomis prekiaujama vertybinių popierių biržoje, naudos gavėjui nustatyti taikomi Lietuvos Respublikos pinigų plovimo ir teroristų finansavimo įstatyme nustatyti kriterijai. Šiame punkte nustatytų reikalavimų pažeidimas ir/ ar nesilaikymas sukelia Sutartyje nurodytas pasekmes;
5. ŠALIŲ TEISĖS IR PAREIGOS
   1. Bendrosios Šalių teisės ir pareigos
      1. Šalys įsipareigoja veikti vadovaujantis teisingumo, protingumo, sąžiningumo, abipusės naudos principais, taip pat teikti viena kitai reikalingą informaciją ir pagalbą visais organizaciniais ir administraciniais klausimais tam, kad ši Sutartis būtų tinkamai vykdoma ir būtų įgyvendinti šioje Sutartyje numatyti tikslai.
      2. Rangovas įsipareigoja susipažinti ir santykiuose su Užsakovu ir Sutarties vykdymui pasitelkiamomis trečiosiomis šalimis visą Sutarties galiojimo laikotarpį laikysis AB „Ignitis grupė“ valdybos sprendimais patvirtintų Politikos, Etikos ir Tiekėjų etikos kodeksų aktualiausios redakcijos nuostatų, įtvirtinančių gerosios verslo praktikos, etikos ir elgesio normas. Rangovas privalo užtikrinti, kad šio punkto reikalavimų laikytųsi tiek Rangovas, tiek ir jo Sutarties vykdymui pasitelkiamų trečiųjų šalių darbuotojai, valdymo ir priežiūros organų nariai bei kiti atstovai.
      3. Rangovas įsipareigoja nedelsiant informuoti Užsakovą apie Sutarties galiojimo metu atsiradusias aplinkybes, dėl kurių Sutartis ar Rangovas gali neatitikti Kodeksų, Politikos, nacionalinio saugumo, korupcijos prevencijos, ekonominių ir kitų tarptautinių sankcijų bei viešųjų interesų apsaugai skirtų teisės aktų reikalavimų, apie turtinio pobūdžio teisinius ginčus ir procedūras (įskaitant viešosios valdžios institucijų pradėtas administracines procedūras), ar kitas aplinkybes, kurios gali daryti įtaką Sutarties sąlygų vykdymui.

* 1. Užsakovo teisės ir pareigos
     1. Užsakovas įsipareigoja:
        1. Per 10 darbo dienų nuo Sutarties pasirašymo parengti ir pateikti Rangovui Objekto perdavimo priėmimo aktą ir nuolat, atsiradus papildomam Objektui, pateikti naują Objekto perdavimo priėmimo aktą;
        2. gavęs iš Rangovo Sutarties 5.3.1.3. punkte nurodytą informaciją, tvarkomuoju dokumentu įforminti Rangovui leidimą dirbti;
        3. sudaryti visas reikalingas sąlygas, kiek tai priklauso nuo Užsakovo Rangovui patekti į Objektą bei prie Elektrinės;
        4. suteikti Rangovui ir/ar Užsakovui visą reikalingą informaciją, dokumentus, reikalingus tinkamam Sutarties įgyvendinimui;
        5. informuoti Rangovą dėl netinkamos atliktų Darbų kokybės ir po Darbų priėmimo – perdavimo akto pasirašymo momento, po to kai sužino apie netinkamai atliktus Darbus;
        6. Vykdyti visus kitus šia Sutartimi prisiimtus įsipareigojimus.
     2. Užsakovas turi teisę:
        1. kreiptis į Valstybinę darbo inspekciją dėl informacijos apie nelaimingus atsitikimus, įvykusius su Rangovo darbuotojais, už aktualų periodą tuo atveju, jeigu Sutartyje nustatyta tvarka Rangovas neteikia reikiamos informacijos apie galimus TRIR įvykius;
        2. bet kada tikrinti kaip Rangovo darbuotojai laikosi Tarpusavio saugos darbe atsakomybės ribų akte  bei Sutartyje nustatytų įsipareigojimų ir kitų teisės aktuose įtvirtintų darbuotojų saugos ir sveikatos reikalavimų;
        3. konsultuoti Rangovo darbuotojus, dirbančius Užsakovui priklausančiuose objektuose, įpareigoti Rangovo darbuotojus pašalinti saugos ir sveikatos darbe, aplinkosaugos, gaisrinės saugos teisės aktų reikalavimų pažeidimus, įteikiant įpareigojimą / Darbų stabdymo aktą Rangovo darbų vadovui.
     3. Užsakovo darbuotojai, turi teisę sustabdyti Darbus, jeigu nustato grubius darbuotojų saugos ir gaisrinės saugos reikalavimų pažeidimus, iki jų pašalinimo.   Darbai stabdomi šių grubių pažeidimų atvejais:
        1. darbus vykdo Rangovo darbuotojai, neturintys leidimo dirbti Užsakovo objektuose;
        2. Rangovo darbuotojai dirba nepasirašius Tarpusavio saugos darbe atsakomybės ribų akto;
        3. Rangovo darbuotojai neturi būtinos kvalifikacijos, reikalingos Sutartyje numatytiems Darbams atlikti;
        4. darbo vietoje nėra Rangovo paskirtų už darbuotojų saugą ir sveikatą atsakingų asmenų;
        5. atliekant Darbus Užsakovo objektuose neįvykdytos organizacinės ir/ar techninės priemonės arba jų nepakanka darbuotojų saugai užtikrinti taip, kaip numatyta LR energetikos ministro patvirtintose Saugos eksploatuojant elektros įrenginius taisyklėse, Degiųjų dujų aplinkoje atliekamų darbų saugos taisyklėse bei kituose teisės aktuose;
        6. Rangovo darbuotojai neturi ar turi nepakankamai asmeninių apsaugos priemonių, apsaugos nuo elektros priemonių ar apsaugos priemonių dirbant dujų aplinkoje bei, vykdant statybos darbus, neįrengtos kolektyvinės apsaugos priemonės, reikalingos Sutartyje numatytiems Darbams saugiai atlikti taip, kaip numatyta LR energetikos ministro patvirtintose Saugos eksploatuojant elektros įrenginius taisyklėse, Degiųjų dujų aplinkoje atliekamų darbų saugos taisyklėse ir kituose teisės aktuose;
        7. Rangovo darbuotojai neaprūpinti standartų reikalavimus atitinkančiais bei Rangovo įmonės ženklais pažymėtais darbo rūbais;
        8. darbo vietoje nustatomas neblaivus ar apsvaigęs nuo narkotinių, psichotropinių ar toksinių medžiagų Rangovo darbuotojas (asmuo pripažįstamas neblaiviu, kai alkoholio koncentracija biologinėse organizmo terpėse – iškvėptame ore, kraujyje, šlapime, seilėse ar kituose organizmo skysčiuose - viršija 0,00 ‰ promiles) arba Rangovo darbuotojas atsisako tikrinti blaivumą darbo vietoje. Už pirmą fiksuotą atvejį Rangovas, Užsakovui pareikalavus, privalo sumokėti 3 000 EUR (trijų tūkstančių eurų 00 ct) dydžio baudą, už kiekvieną sekantį atvejį taikoma 5 000,00 EUR (penkių tūkstančių eurų 00 ct) dydžio bauda.
        9. dėl Rangovo darbuotojų veiksmų ar neveikimo, kai Užsakovo darbuotojų vertinimu gresia įvykti nelaimingas atsitikimas arba nustatyti Darbų vykdymo technologijos reikalavimų pažeidimai kelia grėsmę žmonių sveikatai ir gyvybei.

5.2.4. Sustabdžius Darbus dėl grubių saugos darbe ar gaisrinės saugos reikalavimų pažeidimų 5.2.3. punkte numatytais atvejais, taip pat dėl darbų vykdymo technologijos pažeidimų arba gresiant įvykti nelaimingam atsitikimui, Rangovas, Užsakovui pareikalavus, privalo sumokėti 1 500,00 EUR (vieno tūkstančio penkių šimtų eurų 00 ct) dydžio baudą už pirmą atvejį, kai buvo sustabdyti Darbai. Baudos dydis didėja 500,00 EUR (penkiais šimtais eurų 00 ct) už kiekvieną sekantį Darbų sustabdymą pagal šią Sutartį. Baudos sumos už sekančius darbų sustabdymus didėja palaipsniui iki maksimalios galimos 3 000,00 EUR (trijų tūkstančių eurų 00 ct) baudos sumos už atvejį.

5.2.5. Net ir nesustabdžius Darbų, Užsakovui pareikalavus, Rangovui taikomos 5.2.4 punkto nuostatos dėl baudos skyrimo, jei Rangovas atliko Darbus veikiančiuose elektros įrenginiuose negavęs leidimo iš Užsakovo budinčio dispečerio, nepranešęs Užsakovo techninę priežiūrą vykdančiam darbuotojui arba Rangovo darbuotojai atlikdami Darbus Užsakovo objektuose pažeidžia:

5.2.5.1. LR energetikos ministro patvirtintose Saugos eksploatuojant elektros įrenginius taisyklėse, Degiųjų dujų aplinkoje atliekamų darbų saugos taisyklėse bei kituose teisės aktuose, reglamentuojančiuose darbuotojų saugą ir sveikatą, gaisrinę saugą bei aplinkos apsaugą, numatytus darbų vykdymo organizacinius ir/ar technologinius reikalavimus, dėl ko atsiranda arba buvo atsiradusi tiesioginė rizika sugadinti įrenginius ar sužaloti žmones;

5.2.5.2. darbuotojų saugos ir sveikatos, gaisrinės saugos, darbų vykdymo organizacinius ir/ar technologinius reikalavimus, kai dėl šių pažeidimų Darbai nebuvo sustabdyti, bet vienoje darbo vietoje fiksuota 5 (penki) ar daugiau pažeidimų arba pažeidimai buvo konstatuoti 5 (penkiuose) Užsakovo objektuose, kuriuose pagal šią Sutartį Rangovas atlieka Darbus.

5.2.6. Sustabdžius Darbus dėl grubių darbuotojų saugos ir sveikatos bei gaisrinės saugos reikalavimų pažeidimų bei  5.2.3. punkte numatytais atvejais, Darbų terminai, nurodyti Sutartyje, negali būti pratęsti.

5.2.7. Sustabdžius Darbus dėl grubių saugos ir gaisrinės saugos reikalavimų pažeidimų, apie tai informuojamas Rangovo darbų vadovas ar specialiųjų statybos darbų vadovas, Rangovui surašomas įpareigojimas / Darbų sustabdymo aktas pašalinti saugos ir sveikatos teisės aktų, gaisrinės saugos bei Užsakovo vidaus teisės aktų, reglamentuojančių darbuotojų saugos ir sveikatos reikalavimus, pažeidimus.

5.2.8. Pašalinus pažeidimus, Rangovas privalo raštu  informuoti Užsakovo atsakingą darbuotoją.

5.2.9. Rangovas garantuoja Užsakovui ir (ar) tretiesiems asmenims nuostolių atlyginimą, jei Rangovo darbuotojai Sutarties vykdymo metu sunaikintų ar kitaip sugadintų Užsakovo ar trečiųjų asmenų turtą ar sukeltų žalą sveikatai, gyvybei ar (ir) jei Rangovo darbuotojai nesilaikytų Lietuvos Respublikoje galiojančių teisės aktų reikalavimų ir dėl to Užsakovui ir (ar) tretiesiems asmenims būtų pateikti reikalavimai ar pradėti procesiniai veiksmai.

* 1. Rangovo teisės ir pareigos
     1. Rangovas įsipareigoja:
        1. Priimti Užsakovo perduodamą Objektą ir pasirašyti pateiktą Objekto perdavimo priėmimo aktą;
        2. Per 10 darbo dienų nuo Objekto perdavimo priėmimo akto gavimo iš Užsakovo momento suderinti su Užsakovu Darbų grafiką;
        3. Per 10 darbo dienų nuo Sutarties pasirašymo pateikti Užsakovui:

5.3.1.3.1. VERT išduotą atestatą, suteikiantį teisę vykdyti Darbus, ir vadovaujančių elektrotechnikos darbuotojų (t. y. darbuotojai, kuriems įmonės vadovo suteikta teisė pateikti darbų paraiškas, pasirašyti darbuotojų saugos ir atsakomybės ribų aktus, išduoti nurodymus, taip pat operatyviniai ir operatyviniai remonto darbuotojai ir darbų vadovai) sąrašą, kuriame nurodyta darbuotojų kvalifikacinė kategorija ir jų teisės.

* + - * 1. Darbuotojų sąrašą, kur nurodo darbuotojų (įskaitant subrangovus), dirbsiančių Objekte, vardus, pavardes, pareigas, funkcijas, apsaugos nuo elektros kategorijas. Pasikeitus darbuotojui, dirbsiančiam Objekte, Rangovas privalo pateikti prieš jam pradedant Darbus pateikti Užsakovui šiame punkte nurodytą informaciją.
        2. Su Užsakovu pasirašyti Tarpusavio saugos darbe atsakomybės ribų aktą, kurio forma pridėta kaip Sutarties SD priedas Nr. 4 „Tarpusavio saugos darbe atsakomybės ribų aktas”.
      1. Prieš atlikdamas bet kokius Darbus padaryti Elektrinės ir Objekto esamos būklės fotofiksaciją ir ją pateikti Užsakovui.
      2. Per 10 darbo dienų nuo Planinių darbų atlikimo dienos pateikti Planinių darbų perdavimo priėmimo akto formą, kurioje būtų nurodytos bendra Sutarties galiojimo laikotarpiu bei einamuoju laikotarpiu atliktų Darbų apimtys. Kartu su Planinių darbų perdavimo priėmimo akto forma turi būti pateikiamos ir nuotraukos elektroniniu formatu skaitmeninėje laikmenoje.
      3. Įvykdžius Užsakymą per 10 darbo dienų nuo Neplaninių darbų pabaigos, pateikti Užsakovui Neplaninių darbų perdavimo priėmimo aktą patvirtinimui ir pasirašymui, kuriame būtų nurodyta Užsakymo vykdymo metu atliktų Darbų apimtys ir pasiektas Darbų rezultatas. Kartu su Neplaninių darbų perdavimo priėmimo aktu turi būti pateikiamos ir nuotraukos elektroniniu formatu skaitmeninėje laikmenoje.
      4. Atlikti Darbus, užtikrinant priešgaisrinės saugos, higienos, darbo saugos, aplinkos apsaugos ir kitų Įstatymų nustatytų reikalavimų laikymąsi, bei optimalų ir profesionalų darbų organizavimą, saugų įrengimų veikimą ir darbų rezultatų naudojimą pagal paskirtį, taip pat, užtikrinat, kad nebus sugadintas Užsakovo ar trečiųjų asmenų turtas ar pažeisti jų teisėti interesai;
      5. Užtikrinti, kad:
         1. Rangovo ir subrangovų darbuotojai ir (arba) tretieji asmenys nebūtų apsvaigę nuo alkoholio, narkotinių, toksinių ir (arba) psichotropinių medžiagų. Kilus įtarimų dėl asmenų apsvaigimo nuo nurodytų medžiagų, Užsakovas turi teisę juos patikrinti alkotesteriu ir kitais mediciniškai patvirtintais būdais. Jei patikrinimo rezultatai yra teigiami arba asmuo atsisako būti patikrintas, Rangovas privalo užtikrinti, kad šis asmuo nedelsiant būtų pašalintas iš darbo vietos ir be atskiro Užsakovo sutikimo į ją nebūtų įleistas.
         2. prieš pradedant Darbus būtų paskirtas Darbų vadovas bei asmuo, atsakingas už atliekų ir nuotekų tvarkymą Darbų vykdymo vietose ir šių asmenų kontaktiniai duomenys būtų perduoti Užsakovo atsakingam asmeniui;
         3. visi dirbantys Rangovo ir subrangovo darbuotojai būtų instruktuoti pagal teisės aktų reikalavimus;
         4. atliekant Darbus būtų laikomasi saugos darbe, technologinių, aplinkos apsaugos, gaisrinės saugos ir kitų reikalavimų bei Užsakovo nurodymų, nepažeidžiami trečiųjų asmenų interesai ir užtikrinama, kad nurodytų reikalavimų laikysis Rangovo bei darbams atlikti Rangovo pasitelktų subrangovų darbuotojai.
      6. Nedelsiant ( ne vėliau nei per 24 valandas) informuoti Užsakovą apie visus nelaimingus atsitikimus ar incidentus, įvykusius su Rangovo, subrangovo darbuotojais Objekte, taip pat apie gaisrus, įrenginių gedimus, įvykusius dėl Rangovo ir subrangovo personalo veiksmų.
      7. Atlikti įvykusių nelaimingų atsitikimų tyrimą ir vykdyti jų apskaitą (jei įvykyje dalyvavo Rangovas ar jo atstovas). Prireikus, tyrimo komisijos vadovo prašymu, Užsakovas skiria atsakingą asmenį darbui komisijoje.
      8. Naudoti savo įrangą bei medžiagas, kurios yra reikalingos Darbams atlikti. Rangovo naudojamos medžiagos, įranga turi atitikti galiojančius standartus, įstatymų reikalavimus, turėti reikiamas pažymas ar sertifikatus, jei tai numato Įstatymai. Rangovas yra atsakingas už atliekamų Darbų ir naudojamų medžiagų kokybę ir atitikimą įprastai tokiems Darbams ir medžiagoms keliamiems reikalavimams.
      9. Iki Planinių darbų perdavimo priėmimo ar Darbų perdavimo-priėmimo akto pasirašymo momento, saugoti Užsakovo perduotus Sutarties Darbams atlikti reikalingus reikmenis, įrangą (jei tokie reikmenys, įrankiai buvo perduoti Rangovui) nuo sugadinimo, vagystės, meteorologinių sąlygų ir drėgmės daromos žalos bei kitų atvejų. Rangovui pereina Užsakovo jam perduoti turto atsitiktinio žuvimo rizika. Rangovas įsipareigoja nedelsiant informuoti Užsakovą apie kiekvieną Užsakovo turtui padarytos žalos ar galinčios kilti grėsmės žalai atsirasti atvejį, kurį Darbų atlikimo vietoje pastebės Rangovas, jo darbuotojai, įgalioti asmenys ar subrangovai.
      10. Garantuoti atsakingam už Darbų priežiūrą Užsakovo atstovui teisę netrukdomai atlikti Darbų patikrą Darbų eigoje, susipažinti su Darbams naudojamų medžiagų ir įrangos dokumentacija. Rangovas įsipareigoja vadovautis Užsakovo atstovų, vykdančių Darbų priežiūrą, duotomis instrukcijomis, kiek tai susiję su Darbų kokybe ir tinkamumu. Šiame Sutarties punkte nustatytos Užsakovo ir/ar jo atstovo teisės negali būti laikomos ar suprantamos kaip Užsakovo pareigos ir neeliminuoja Rangovo atsakomybės už tinkamą Darbų ir jų rezultatų kokybę, jei Užsakovas šiomis teisėmis nepasinaudoja.
      11. Teikdamas ataskaitą Sutarties 5.3.1.5. ar 5.3.1.6. punktuose numatyta tvarka, kartu informuoti Užsakovą apie Darbus atliekančius trečiuosius asmenis (subrangovus) ir jų atliekamus Darbus. Užsakovas gali pareikalauti pakeisti subrangovą, jeigu turi pagrįstų abejonių dėl subrangovo kvalifikacijos, darbų kokybės, garantijų.
      12. Per galimai trumpiausią laiką, bet ne ilgiau kaip 2 (dvi) valandas nuo jam pateikto Užsakovo reikalavimo, nušalinti nuo Darbų kiekvieną Rangovo įdarbintą asmenį ar Rangovo pasamdytą subrangovą (subrangovo įdarbintą asmenį), kuris, pagrįsta Užsakovo nuomone, dėl netinkamos kvalifikacijos, apsvaigimo nuo alkoholinių, psichotropinių ar kitų medžiagų, arba kokiu kitu būdu gali trukdyti Rangovui laiku arba kokybiškai įvykdyti Sutarties sąlygas. Darbus atliekančių asmenų pašalinimas neatleidžia Rangovo nuo šioje Sutartyje prisiimtų įsipareigojimų įvykdymo. Ši nuostata neįpareigoja Užsakovo tikrinti Rangovo įdarbintų asmenų ar Rangovo pasamdytų subrangovų (subrangovų įdarbintų asmenų).
      13. Nuolat valyti savo darbų atlikimo vietą nuo atliekų ir baigus Darbus ją kompleksiškai išvalyti (savo lėšomis sutvarkyti aplinką, pašalinti savo Darbų atliekas bei statybos šiukšles, išgabenti nepanaudotas medžiagas, priemones, įrengimus, pašalinti statybinę techniką) prieš perduodant Darbus, jų rezultatus Užsakovui. Jei minėti valymo darbai nebus vykdomi, Užsakovas gali juos atlikti pats arba trečiųjų asmenų pagalba. Tokiu atveju Rangovas įsipareigoja apmokėti už šiuos valymo darbus per 5 (penkias) darbo dienas, pagal pateiktą Mokėjimo dokumentą.
      14. prieš pradedant Darbus pasirašyti Tarpusavio saugos darbe atsakomybės ribų aktą ir atliekant Darbus laikytis visų Lietuvos Respublikoje galiojančių aplinkosaugą, higieną, sanitariją, gaisrinę saugą ir darbuotojų saugą ir sveikatą darbe reglamentuojančių teisės aktų reikalavimų; tinkamai instruktuoti savo ir savo pasitelktų trečiųjų asmenų darbuotojus bei kitus asmenis, aktyviai prisidedančius prie Sutarties vykdymo (čia ir toliau nurodyti asmenys vadinami Rangovo darbuotojais) šiais klausimais; užtikrinti visų asmenų, kurie turi teisę būti Rangovo veiklos teritorijoje, saugą darbe; reikalui esant tinkamai aptverti, apšviesti, saugoti ir stebėti atliekamus Darbus taip, kad Rangovo veiklos teritorijoje nekiltų grėsmė Rangovo, Užsakovo darbuotojams ir kitiems fiziniams asmenims bei jų turtui; nustačius bet kokį pažeidimą, nedelsiant informuoti apie tai Užsakovą;
      15. užtikrinti, kad Darbus atliksiantys darbuotojai būtų aprūpinti standartų reikalavimus atitinkančiais bei Rangovo įmonės ženklais pažymėtais darbo rūbais ir kitomis asmeninėmis darbuotojų saugos ir sveikatos priemonėmis, ir užtikrinti, kad šios priemonės būtų naudojamos atliekant Darbus;
      16. užtikrinti, kad Rangovo darbuotojai nebūtų apsvaigę nuo alkoholio, narkotinių, toksinių ir (arba) psichotropinių medžiagų. Kilus įtarimų dėl asmenų apsvaigimo nuo nurodytų medžiagų, Užsakovas turi teisę juos patikrinti alkotesteriu ir kitais mediciniškai patvirtintais būdais. Jei nustatoma, kad Rangovo darbuotojas yra neblaivus, įtariama, kad jis gali būti apsvaigęs nuo narkotinių, toksinių ir (arba) psichotropinių medžiagų  arba Rangovo darbuotojas atsisako būti patikrintas, Rangovas privalo užtikrinti, kad šis asmuo nedelsiant būtų pašalintas iš darbo vietos ir be atskiro Užsakovo sutikimo į ją nebūtų įleistas.
      17. visam darbų vykdymo laikotarpiui paskirti už darbuotojų sauga ir sveikatą atsakingą asmenį.
      18. Atlikti darbus, užtikrinant elektros įrenginių įrengimo bendrųjų taisyklių, priešgaisrinės saugos, higienos, darbuotojų saugos, aplinkos apsaugos ir kitų įstatymų nustatytų reikalavimų laikymąsi, bei optimalų ir profesionalų darbų organizavimą, saugų įrengimų veikimą ir darbų rezultatų naudojimą pagal paskirtį, taip pat, užtikrinat, kad nebus sugadintas Užsakovo/Kliento ar trečiųjų asmenų turtas ar pažeisti jų teisėti interesai. Rangovas įsipareigoja sudaryti galimybes Užsakovui/Klientui bet kada tikrinti, kaip Rangovas, subrangovai, jų darbuotojai laikosi šiame punkte nurodytų reikalavimų.
      19. Teikti informaciją apie Rangovo darbuotojų dirbtas valandas už kiekvieną einamąjį mėnesį iki kito mėnesio 10 dienos, teikiant duomenis el. paštu servisas@ignitis.lt arba užpildant saugos ir sveikatos deklaraciją.
      20. Įvykus įvykiui, dėl kurio Rangovo darbuotojas vykdydamas darbus pagal Sutartį patyrė žalą sveikatai, nedelsiant pateikti duomenis apie tai už Sutarties vykdymą atsakingam asmeniui el. paštu servisas@ignitis.lt ir, atlikus tyrimą pasidalinti pagrindinėmis TRIR įvykio priežastimis ir planuojamais koregavimo veiksmais tam, kad būtų galima išvengti panašių įvykių ateityje.
      21. Jeigu Sutarties vykdymui samdomi subrangovai, teikti Sutarties 6.6. punktuose nurodytą informaciją apie subrangovus.
      22. Užtikrinti, kad subrangovas suteiktų teisę Užsakovui/Klientui gauti informaciją apie nelaimingus atsitikimus, įvykusius su subrangovo darbuotojais, už aktualų periodą iš Valstybinės darbo inspekcijos tuo atveju, jeigu Sutartyje nustatyta tvarka Rangovas neteiktų reikiamos informacijos apie subrangovo darbuotojų patirtus sužalojimus sveikatai, kurie galėtų būti pripažįstami TRIR įvykiais.
      23. Laikytis galiojančių Įstatymų reikalavimų ir:
          1. Organizuoti bei vykdyti Darbų metu susidarančių atliekų apskaitą, surinkimą, rūšiavimą, ženklinimą ir perdavimą atitinkamiems pagal atliekų rūšį atliekų tvarkytojams.
          2. Užsakovo prašymu, pateikti Užsakovui atliekų sutvarkymą patvirtinančius dokumentus.
          3. Objekte susidarančių atliekų tvarkymui Rangovas arba jo pasamdyta įmonė turi būti įregistruotas atliekas tvarkančių įmonių registre. Susidarančių pavojingų atliekų tvarkymui Rangovas arba jo pasamdyta įmonė privalo turėti pavojingų atliekų tvarkymo licenciją ir turėti kvalifikuotus darbuotojus, turinčius teisę tvarkyti atliekas.
      24. Atliktiems ir Užsakovui perduotiems Darbams ir Rangovo tiekiamoms medžiagoms suteikti Sutartyje nurodytą garantiją, ir vykdyti visus iš to kylančius įsipareigojimus;
      25. Neatlygintinai, savo sąskaita, rizika ir atsakomybe ištaisyti Užsakovo nustatytus Darbų ar medžiagų trūkumus per Užsakovo nustatytą terminą;
      26. Tinkamai pildyti Įstatymuose nurodytus dokumentus bei kitus Darbų dokumentus, juos saugoti, archyvuoti ir kartu su Planinių darbų perdavimo priėmimo ar Darbų priėmimo perdavimo aktu perduoti Užsakovui, jei jie nebuvo perduoti anksčiau. Rangovas sutinka bei įsipareigoja užtikrinti, kad visą Darbų atlikimo laikotarpį Užsakovas bei jo atstovai turėtų priėjimą prie šios dokumentacijos, ją tikrintų bei naudotų kompetencijos ribose;
      27. laikytis UAB „Ignitis grupė“ valdybos sprendimais patvirtintų Antikorupcinės politikos ir Etikos kodekso (politika ir kodeksas yra vieši ir skelbiami interneto svetainėje [www.ignitisgrupe.lt](http://www.ignitisgrupe.lt)) reikalavimų vykdant Sutartį ir užtikrinti, kad šio punkto reikalavimų laikytųsi tiek Rangovo, tiek ir jo ir Sutarties vykdymui pasitelkiamų Trečiųjų šalių darbuotojai, valdymo ir priežiūros organų nariai bei kiti atstovai, santykiuose susijusiuose su Užsakovu. Šiame punkte nustatytos pareigos pažeidimas yra laikomas esminiu Sutarties pažeidimu suteikiančiu teisę UAB „Ignitis“ vienašališkai nutraukti Sutartį.
      28. Vykdyti kitus šia Sutartimi prisiimtus ir Įstatymuose nustatytus įsipareigojimus.

1. DARBŲ ATLIKIMO TVARKA
   1. Rangovas įsipareigoja Darbus atlikti vadovaudamasis šios Sutarties nuostatomis, pradėti ir užbaigti priklausomai nuo galimo gedimo ir problemos mąsto be neigiamos įtakos Elektrinės veikimui.
   2. Planinius darbus Rangovas įsipareigoja atlikti pagal Darbų grafiką, bet ne rečiau kaip vieną kartą per kalendorinius metus ir per 10 darbo dienų nuo Planinių darbų atlikimo dienos pateikti Užsakovui Planinių darbų perdavimo priėmimo akto formą Sutartyje nustatytomis sąlygomis ir tvarka.
   3. Neplaninius darbus Rangovas įsipareigoja atlikti Užsakymuose nurodytais terminais ir apimtimi.
   4. **Neplaninių darbų Užsakymo pateikimas**:
      1. Užsakovas Neplaninius darbus užsako elektroniniu paštu ar telefonu pateikdamas Rangovui Užsakymą. Užsakymas laikomas tinkamai įteiktu praėjus 12 (dvylikai) valandų nuo Užsakymo išsiuntimo laiko. Rangovas ne vėliau kaip per 12 (dvylika) valandų po Užsakymo gavimo, elektroniniu paštu pateikia patvirtinimą, kad Užsakymas gautas ir priimamas. Rangovui per 24 (dvidešimt keturias) valandas nepateikus atsakymo dėl Užsakymo vykdymo laikoma, kad Rangovas nepagrįstai atsisakė vykdyti Užsakymą ir jam gali būti taikoma Sutarties 11.8., 11.9 punktuose numatyta atsakomybė.
      2. Rangovas turi teisę atsisakyti vykdyti Užsakovo pateiktą Užsakymą apie tai pranešęs raštu (įskaitant elektroniniu paštu) ne vėliau kaip per 10 (dešimt) valandų nuo Užsakymo gavimo ir nurodęs svarias bei objektyvias atsisakymo priežastis. Užsakovas įvertinęs atsisakyme nurodytas aplinkybes, priima galutinį sprendimą, ar tenkinti Rangovo prašymą. Rangovui nepagrįstai atsisakius vykdyti Užsakymą, Užsakovas turi teisę taikyti Sutarties 11.8., 11.9 punktuose nurodytą atsakomybę.
      3. Be rašytinio Užsakovo sutikimo, Rangovas neturi teisės atsisakyti vykdyti Užsakovo pateikto Užsakymo.
      4. Rangovas, gavęs iš Užsakovo Užsakymą, įsipareigoja Darbus atlikti laikydamasis Užsakyme, Sutartyje ir jos prieduose suderintų Darbų atlikimo terminų bei reikalavimų
      5. Rangovas įsipareigoja Neplaninius darbus pagal Užsakymus pradėti ne vėliau nei lentelėje žemiau nurodytais terminais.

|  |  |  |
| --- | --- | --- |
| **Darbų**  **skubos**  **klasės** | **Kriterijus** | **Maksimalus reagavimo**  **laikas\*** |
| klasė I | Gedimas daro tiesioginę įtaką Elektrinės veikimui ir elektros energijos gamybai. Neveikia arba blogai veikia kritiniai Elektrinės elementai. Į šią kategoriją yra įtraukiami ir gedimai dėl Nenugalimos jėgos (Force majeure) aplinkybių / vagystė / gaisras / masinis brokas / kt. | Nurodytas Priede Nr. 9 „Techninė specifikacija“ |
| klasė II | Įrangos gedimai nedaro tiesioginės įtakos elektrinės veikimui ir elektros energijos gamybai. | Nurodytas Priede Nr. 9 „Techninė specifikacija“ |

\*Reagavimo į Užsakymą laikas gali būti derinamas atskirai, priklausomai nuo Neplaninių darbų apimties, svarbos ir kitų veiksnių

* + 1. Priimdamas Užsakymą Rangovas patvirtina, kad :
       1. įvykdys Užsakymą, atliks Neplaninius darbus visa apimtimi už Užsakyme suderintą Darbų kainą ir papildomų lėšų nereikės. Paaiškėjus, kad Užsakymui įvykdyti būtini tokie darbai (įskaitant medžiagas, įrangą, mechanizmus ir kitas priemones), kurių Rangovas nenumatė, neįtraukė į Užsakymą, bet turėjo ir galėjo numatyti, laikoma, kad Rangovo išlaidos, susijusios su tokių darbų atlikimu, medžiagų, įrangos ar mechanizmų panaudojimu yra įvertintos Darbų kainoje ir Užsakovo papildomai neturi būti apmokamos.
       2. Rangovas prisiima visą riziką dėl to, kad ne nuo Užsakovo priklausančių aplinkybių padidės su Užsakymo vykdymu susijusios išlaidos ir Rangovui Užsakymo vykdymas taps sudėtingesnis (Rangovui padidės įsipareigojimų vykdymo kaina). Bendra Darbų kaina nebus keičiama Užsakymo vykdymo laikotarpiu. Užsakymo vykdymo kainos padidėjimas nesuteikia Rangovui teisės sustabdyti Užsakymo vykdymo ar atsisakyti Užsakymo ar Sutarties šiuo pagrindu. Tai būtų laikoma esminiu Sutarties pažeidimu iš Rangovo pusės ir būtų taikoma Sutartyje nustatyta atsakomybė;
    2. Užsakovas, Rangovui pateiktą Užsakymą, turi teisę bet kuriuo metu atšaukti ar koreguoti iki Darbų pradžios ir Darbų vykdymo metu. Šalys susitaria, kad pakoreguotas Užsakymas nėra prilyginamas naujam Užsakymui ir Darbų terminas nepratęsiamas, išskyrus atvejus, kai Užsakovo padaryti pakeitimai turi tiesioginės įtakos Darbų terminui. Tokiu atveju Rangovo rašytiniu prašymu ir Šalių sutarimu Darbų terminas atnaujinamas pasirašant atnaujintą Užsakymą.
  1. Šalys susitaria, kad Užsakyme nurodytas Darbų užbaigimo terminas yra viena iš esminių Sutarties sąlygų, kurios nesilaikymas suteikia teisę Užsakovui vienašališkai nutraukti Užsakymo vykdymą arba Sutartį bei sukelia Įstatymuose numatytas pasekmes.
  2. Rangovas Užsakymo vykdymui turi teisę pasitelkti trečiuosius asmenis (subrangovus), kurių ekonominiais, finansiniais pajėgumais ir kvalifikacija Rangovas nesirėmė Pirkimo procedūrų metu tik gavęs išankstinį raštišką Užsakovo sutikimą. Visais atvejais, Užsakovui reikalaujant, Rangovas privalo raštu pateikti išsamų pasitelktų trečiųjų asmenų (subrangovų) sąrašą su duomenimis apie juos ir jų atliekamus darbus per 3 (tris) Dienas. Už atstovų bei darbuotojų veiksmus, jų neatlikimą ir aplaidumą bei dėl to patirtus nuostolius Užsakovui ir tretiesiems asmenims visiškai atsako Rangovas.
  3. Už visus Rangovo subrangovų, atstovų bei darbuotojų veiksmus, jų neatlikimą ir aplaidumą bei dėl to patirtus nuostolius Užsakovui ir tretiesiems asmenims visiškai atsako Rangovas
  4. Rangovas ir subrangovai, kurių ekonominiais, finansiniais pajėgumais ir kvalifikacija Rangovas rėmėsi Pirkimo procedūrų metu atitikčiai Pirkimo dokumentuose nustatytiems reikalavimams įrodyti, bei subrangovai, kuriuos pasitelkė, Sutarties 6.7. punkto atveju, prisiima solidarią atsakomybę už Užsakymo ir Sutarties įvykdymą.
  5. **Užsakymo vykdymo pratęsimas:**
     1. Darbų terminas gali būti pratęstas nepasibaigus Užsakyme nurodytam Darbų terminui, jeigu Rangovas, ne vėliau kaip likus 2 Dienoms iki Darbų termino pabaigos, pateikia Užsakovui argumentuotą prašymą pratęsti Darbų terminą ir jame nurodytos aplinkybės yra susijusios bent su viena iš šių aplinkybių:
        1. Užsakovas Užsakyme nustatytais terminais nepateikia Užsakovo turimų pateikti medžiagų ir įrangos ir dėl to Rangovas negali ar vėluoja vykdyti Užsakymą;
        2. Rangovui, dedant maksimalias pastangas, Klientas nesudaro būtinųjų darbo sąlygų, t. y. neužtikrinama galimybė Rangovui, jo darbuotojams, atstovams ar subrangovams laisvai patekti į Objektą prie Elektrinės;
        3. Užsakovo pateikiami papildomi nurodymai Rangovui turi įtakos Darbų terminams;
        4. valstybės ar savivaldos institucijų veiksmai arba bet kokios kitos objektyvios kliūtys, priskirtinos Užsakovui ir/ar Užsakovo subrangovams, trukdo Rangovui laiku atlikti Darbus;
        5. vykdant Darbus paaiškėja Užsakymo pateikimo metu nenumatytos, ir negalėtos numatyti aplinkybės, dėl kurių objektyviai neįmanomas Darbų atlikimas (trečiųjų asmenų veiksmai ar neveikimas, ikiteismine ar teismine tvarka vykstantys ginčai, su Sutarties vykdymu tiesiogiai susijusių Įstatymų nuostatų pasikeitimas, ir pan.);
        6. Rangovo Darbų terminus lemia ypač nepalankios meteorologinės sąlygos, kurios vertinamos individualiai kiekvienu konkrečiu atveju.
     2. Aiškumo dėlei Šalys susitaria, kad:
        1. Rangovo kontrahento sutartinių įsipareigojimų nevykdymas nėra laikomas svarbia aplinkybe, kurios pagrindu būtų galima pratęsti Darbų terminą.
        2. Trūkumų taisymas nepratęsia Darbų termino. Trūkumų šalinimui taikomas Sutartyje nustatytas trūkumų šalinimo terminas;
        3. Šalys susitaria, kad Darbų terminai pratęsiami elektroniniais laiškais, atnaujinant Darbų terminą Užsakyme. Atskiras susitarimas tarp Šalių nėra pasirašomas.
     3. Pateikdamas prašymą dėl Darbų termino pratęsimo, Rangovas turi pateikti Sutarties 6.9.1. punkte bent vienos nurodytos aplinkybės egzistavimą įrodančius dokumentus ir nurodyti:
        1. aplinkybę, nurodytą Sutarties 6.9.1 punkte, kuri trukdo Darbus atlikti nustatytu terminu;
        2. aplinkybių pradžią ir planuojamą (tikėtiną) pabaigą;
        3. aplinkybės tiesioginę įtaką Darbų terminui.
     4. Rangovui pateikus prašymą vėliau nei prieš 2 Dienas iki Darbų termino pabaigos, toks prašymas nėra vertinamas ir terminas nepratęsiamas, išskyrus atvejus, kai Rangovas Užsakovui įrodo, kad šiame punkte nurodytą terminą praleido dėl objektyvių aplinkybių. Visais atvejais sprendimo teisė, ar tenkinti Rangovo prašymą priklauso Užsakovui. Užsakovas turi teisę pratęsti Darbų terminą, jei mano, kad egzistuoja objektyvios aplinkybės, leidžiančios pagal Rangovo pagrįstą ir motyvuotą prašymą pratęsti Darbų terminą.
     5. Užsakyme nurodytas Darbų terminas, gali būti pratęsiamas tik su Užsakovo sutikimu ir tik tam laikotarpiui, kurio pagrįstumą Rangovas gali įrodyti pateikęs objektyvius ir neginčijamus įrodymus (nuotraukos, prašymai, valstybės institucijų patvirtinimai ar kt.).
     6. Užsakovui sutikus, Užsakyme nustatytas Darbų terminas gali būti pratęsiamas Rangovo pagrįstam laikotarpiui, bet ne ilgiau kaip iki 2 mėnesių. Jeigu nesibaigus Darbų termino pratęsimo laikotarpiui paaiškėja, kad aplinkybės neišnyko ar atsirado kitų aplinkybių, nurodytų Sutarties 6.9.1. punkte, Rangovas turi pateikti pakartotinį prašymą Užsakovui, nurodydamas Sutarties 6.9.3 punkte nurodytą informaciją, bet ne vėliau kaip Sutarties 6.9.1 punkte nurodytu terminu. Pratęsimų skaičius neribojamas, tačiau bendras pratęsimų laikotarpis vieno Užsakymo vykdymui negali būti ilgesnis kaip 6 mėnesiai.
     7. Užsakovas dėl pasikeitusių aplinkybių, kai dėl jų negalima tęsti Užsakymo vykdymo ir, kai jos tampa žinomos po Užsakymo patvirtinimo ir, kai Rangovas nebuvo prisiėmęs jų atsiradimo rizikos, bet kada raštu gali nurodyti Rangovui sustabdyti Užsakymo vykdymą, nurodydamas (jeigu įmanoma) sustabdymo trukmę dienomis.
  6. Užsakovas turi teisę teikti Rangovui pastabas, pasiūlymus, pageidavimus bei nurodymus dėl Darbų atlikimo tvarkos. Užsakovo pastabos, pasiūlymai, pageidavimai bei nurodymai Rangovui yra privalomi ir jis turi juos įvykdyti. Tuo atveju, jeigu Rangovas mano, kad Užsakovo pastabos, pasiūlymai, pageidavimai bei nurodymai prieštarauja Įstatymų reikalavimams arba kelią grėsmę atliekamų Darbų tinkamumui bei saugumui, Rangovas turi raštu išdėstyti savo nuomonę Užsakovui. Jeigu Rangovas raštu nepateikia savo nuomonės Užsakovui, ir įvykdo Užsakovo ar jo atstovo pastabas, pasiūlymus, pageidavimus bei nurodymus, už jų sukeltas pasekmes atsako Rangovas.
  7. Rangovas per visą Garantinį laikotarpį užtikrina, kad Darbai atitinka šios Sutarties, Įstatymų, galiojusių Darbų atlikimo metu, nustatytus reikalavimus. Rangovas atsako už Darbų trūkumus, nustatytus per Garantinį laikotarpį, o taip pat už kitų defektų, kuriuos sąlygojo šie trūkumai, ištaisymą bei Užsakovo ir trečiųjų asmenų nuostolių, kuriuos sąlygojo šie trūkumai, atlyginimą.
  8. Garantinio laikotarpio metu nustačius Darbų kokybės trūkumų:
     1. per 1 darbo dieną nuo Užsakovo pranešimo gavimo Rangovo darbo metu, susisiekti su Užsakovu ir suderinti pasekmių, jeigu tokios yra, pašalinimo aplinkybes;
     2. Nedelsiant, bet ne vėliau kaip per 20 valandų nuo Užsakovo nurodymo pašalinti pavojų žmonių gyvybei, jeigu toks yra kilęs, ir per su Užsakovu suderintą terminą pašalinti kitus trūkumus savo jėgomis ir lėšomis;
     3. Kitais atvejais Užsakovo nustatytus trūkumus, pašalinti ne ilgiau kaip per 5 darbo dienas nuo Užsakovo nurodymo pašalinti trūkumus gavimo dienos arba, jei dėl objektyvių aplinkybių trūkumų per šiame punkte nustatytą terminą pašalinti nėra galimybės, per kitą Šalių susitarimu nustatytą protingą terminą.
     4. Rangovui nėra atskirai atlyginama už atvykimą ir gedimo nustatymą, jei Rangovas nustato, kad nėra Darbų kokybės trūkumų, o sumontuota įranga neveikia dėl įrangos gedimo, kuris pripažįstamas garantiniu.
  9. Jei Rangovas nesilaiko Sutarties 6.12. punkte nustatytų terminų, nepradeda garantinių darbų arba Darbų atlikimas gali sąlygoti Užsakovo ar trečiųjų asmenų papildomus nuostolius, Užsakovas turi teisę atlikti ar pabaigti tokius darbus pats ar pasitelkęs trečiuosius asmenis. Šiuo atveju, Rangovas privalo atlyginti visus Užsakovo ir trečiųjų asmenų dėl trūkumų atsiradimo patirtus nuostolius bei atlyginti visas išlaidas, susijusias su trūkumų šalinimu, ne vėliau kaip per 5 (penkias) darbo dienas nuo rašytinių reikalavimo gavimo dienos.
  10. **Užsakymo vykdymo nutraukimas:**
      1. Užsakovas turi teisę vienašališkai nutraukti Užsakymo vykdymą, jeigu:
         1. Nutraukiama Kliento ir Užsakovo sudaryta sutartis.
         2. Rangovas vėluoja pradėti, atlikti arba perduoti bet kuriuos Darbus ilgiau kaip 5 Dienas nei nustatyta Užsakyme.
         3. Rangovas nepašalina nustatytų Darbų trūkumų per Užsakovo nurodytą terminą, kai tokių Darbų, kuriems nustatyti trūkumai, kaina sudaro daugiau kaip 5 proc. visos Darbų kainos arba Darbų trūkumai yra esminiai ir nepašalinami.
      2. Apie būsimą vienašališką Užsakymo vykdymo nutraukimą Užsakovas privalo raštu įspėti Rangovą ne vėliau kaip prieš 3 darbo dienas iki numatomos Užsakymo vykdymo nutraukimo dienos.
      3. Vienašališko Užsakymo nutraukimo atveju Užsakovas atsiskaito su Rangovu už faktiškai atliktus kokybiškus darbus.

* 1. **Užsakymo tinkamas įvykdymas:**
     1. Užsakymas bus laikomas tinkamai įvykdytu, kai:
        1. Tinkamai ir kokybiškai atlikti Užsakyme nurodyti Neplaniniai darbai; ir
        2. Pasirašomas Neplaninių darbų perdavimo priėmimo aktas.

* 1. **Netinkamas Užsakymo vykdymas**
     1. Šalys susitaria, kad jei Rangovas neatlieka Darbų pagal Užsakyme, Sutartyje, ir prieduose numatytas sąlygas, ar Įstatymų taikomų reikalavimus, Užsakovas turi teisę reikalauti, kad:
        1. Rangovas nutrauktų tolimesnius Darbus; ir/ar
        2. Rangovas neatlygintinai pakeistų Rangovo tiekiamas medžiagas, gaminius, įrangą; ir/ar
        3. Rangovas neatlygintinai pagerintų atliekamų Darbų kokybę, kad ji atitiktų Užsakyme, Sutartyje ar Įstatymuose nustatytus, ar iš jos kylančius reikalavimus; ir/ar
        4. Rangovas savo priemonėmis ir savo sąskaita neatlygintinai ištaisytų atliktų Darbų trūkumus; ir/ar
        5. Įgyvendinti kitas Sutartyje ir Įstatymuose nustatytas teises.
     2. Be kitų priežasčių, Užsakovas nurodymą sustabdyti Darbus arba jų dalį gali duoti jei:
        1. Rangovo darbuotojai neturi būtinos kvalifikacijos, reikalingos Darbams atlikti;
        2. neįvykdytos organizacinės ir (arba) techninės priemonės Darbams veikiančiuose elektros įrenginiuose arba jų nepakanka darbuotojų saugai užtikrinti;
        3. Rangovo darbuotojai dirba be asmeninių apsauginių priemonių, apsaugos nuo elektros priemonių, neįrengtos kolektyvinės apsaugos priemonės, reikalingos Darbams saugiai atlikti;
        4. Rangovas neturi reikiamų leidimų ir suderinimų atlikti Darbus;
        5. Rangovas montuoja netinkamas Rangovo tiekiamas medžiagas ir įrangą;
        6. Rangovas nesilaiko kitų darbų saugos, gaisrinės saugos, aplinkosaugos reikalavimų ar kitų sutartinių įsipareigojimų ir dėl to kyla pavojus žmonių sveikatai ar gyvybei, aplinkai, Užsakovo arba trečiųjų asmenų turtui ar teisėtiems interesams;
        7. kitais atvejais, kai Užsakovo matymu kyla pavojus žmonių sveikatai ar gyvybei, aplinkai, Užsakovo arba trečiųjų asmenų turtui ar teisėtiems interesams.

1. SUTARTIES, DARBŲ KAINA IR ATSISKAITYMO TVARKA
   1. Sutarties kaina:
      1. nurodyta Sutarties SD.
   2. Darbų kaina yra suderinama Užsakymuose pagal Rangovo tiekiamų medžiagų, įrangos bei Darbų įkainius, kurie yra nurodomi Sutarties priede Nr. 5 „Darbų įkainiai“.
   3. Bendra Darbų kaina pagal visus pateiktus Užsakymus už kokybiškai, tinkamai ir laiku atliktus Darbus per visą Sutarties galiojimo laikotarpį, įskaitant pratęsimus, negali viršyti Sutarties kainos, nurodytos Sutarties SD.
   4. PVM bus apskaičiuojamas ir sumokamas už atliktus Darbus apmokant nurodytą sumą pagal pateiktą Mokėjimo dokumentą, prievolės apskaičiuoti PVM atsiradimo metu galiojančių Įstatymų nustatyta tvarka. Pasikeitus Lietuvos Respublikoje galiojančiuose teisės aktuose numatytam PVM tarifui, apmokama Darbų kaina nesikeičia, o mokėtina suma yra apskaičiuojama atitinkamai pasikeitusio PVM tarifo dydžiui.
   5. Rangovas patvirtina, kad įvertino ir išsiaiškino visas aplinkybes, Darbų apimtis ir visą kitą Darbų įkainiams, nustatyti reikalingą informaciją bei patvirtina, kad atliks Darbus visa apimtimi ir papildomų lėšų nereikės.
   6. Rangovas patvirtina, kad į Darbų įkainius yra įskaičiuota:
      1. visos tiesioginės ir netiesioginės išlaidos, susijusios su medžiagų, gaminių, priemonių, įrangos įsigijimu, naudojimu, transportavimu, pateikimu, draudimu ir saugojimu;
      2. visos tiesioginės ir netiesioginės išlaidos medžiagų, gaminių, įrankių ir įrangos iškrovimui, transportavimui iki Užsakovo nurodytos vietos, bei sandėliavimui Darbų atlikimo metu;
      3. keičiamų medžiagų ar kitų Darbų atliekų tiesioginės ir netiesioginės utilizavimo išlaidos. Rangovas privalo laikytis aplinkosaugos ir atliekų tvarkymo Įstatymų reikalavimų.
      4. įprastos tokio pobūdžio Darbų praktikoje tiesioginės ir netiesioginės išlaidos;
      5. visi bet kurio pobūdžio mokesčiai ar mokėjimai bei įvairūs kiti darbai, kuriuos būtina atlikti siekiant užtikrinti priešgaisrinės saugos, higienos, darbo saugos, aplinkos apsaugos ir kitus Įstatymų nustatytus reikalavimus, atitinkamą darbų organizavimą, saugų įrengimų veikimą ir darbų rezultatų naudojimą pagal paskirtį, taip pat bet kokie darbai, siekiant nesugadinti Užsakovo ar trečiųjų asmenų turto ar nepažeisti tokių asmenų teisėtų interesų;
      6. visos patiriamos tiesioginės ir netiesioginės išlaidos Darbams atlikti, įskaitant Rangovo mokamus mokesčius, rinkliavas, muitus, akcizus, atlyginimus, honorarus, užmokesčius, mokėjimus už banko ar draudimo kompanijos išduodamas Sutartyje numatytas užtikrinimo priemones, visas kitas Rangovo iš anksto numatytas ar nenumatytas mokėtinas sumas (kaštus);
      7. visos su specialių sričių ekspertų, specialistų, profesionalų žiniomis, konsultacijomis bei paslaugomis, kurios yra reikalingos tinkamam Darbų atlikimui, susijusios tiesioginės ir netiesioginės išlaidos;
      8. visos kitos įvairios tiesioginės ir netiesioginės išlaidos, būtinos Sutartyje numatytiems Darbams įgyvendinti.
   7. Visi ir bet kokie medžiagų, įrangos, priemonių, darbų, paslaugų kainų pasikeitimai, infliacija, mokesčių (išskyrus PVM) tarifų pasikeitimai, darbo užmokesčio dydžio pakeitimai, visi kiti ekonominio bei kitokio pobūdžio veiksniai neįtakoja Darbų įkainių pakeitimo.
   8. Šalys susitaria, kad jei Sutartyje nėra nurodyti kokie nors darbai, o jie pagal Sutarties sąlygas yra būtini kokybiškai ir tinkamai atlikti Sutartimi numatytus Darbus ir/ar pasiekti Sutartyje numatytą tikslą, laikoma, kad šie darbai yra įtraukti į Sutartyje ar jos prieduose nurodytą Darbų kainą ir Rangovas įsipareigoja juos atlikti.
   9. Šalys susitaria, kad Užsakovas turi teisę sulaikyti Darbų kainos ar bet kurios jos dalies sumokėjimą pagal šią Sutartį, jeigu:
      1. Rangovo atlikti Darbai, jų rezultatai neatitinka šios Sutarties, Įstatymų nustatytų ar įprastinių reikalavimų – iki bus pašalinti nustatyti Darbų ar rezultatų trūkumai;
      2. Rangovas neįvykdo šios Sutarties 9.1- 9.2 punktuose numatytų įsipareigojimų;
      3. Rangovas nepateikė Mokėjimo dokumento atitinkamai apmokėjimo sumai arba pateiktame Mokėjimo dokumente yra klaidų. Mokėjimai sustabdomi laikotarpiui iki Rangovas panaikins visus Sutarties vykdymo pažeidimus / trūkumus.
   10. Šalys susitaria taikyti tokią Užsakovo mokėjimų, atliekamų pagal šią Sutartį, įskaitymo tvarką:
       1. pirmąja eile yra įskaitomi Rangovo reikalavimai, susiję su mokėjimo prievolių už pagal šią Sutartį atliktus Darbus įvykdymu;
       2. antrąja eile yra įskaitomi Rangovo reikalavimai, susiję su netesybų arba nuostolių pagal šią Sutartį atlyginimu;
       3. trečiąja eile yra įskaitomos kitos Užsakovo Rangovui mokėtinos sumos (jei tokių yra).
       4. Rangovas, pateikdamas Mokėjimo dokumentą, nurodo Sutarties datą ir numerį bei aiškiai detalizuoja, kokie konkretūs Darbai buvo atlikti.
   11. Jei Rangovui pagal Sutartį yra priskaičiuotos netesybos, Užsakovas už Darbus mokėtina suma mažinama priskaičiuotų netesybų suma.
   12. Jei mokėjimai pagal šią Sutartį yra tarptautiniai, taikoma SHA atsiskaitymų schema (mokančioji Šalis sumoka banko mokesčius už tarptautinį mokėjimo nurodymą, o užsienio bankų mokesčius sumoka mokėjimą priimanti Šalis).
   13. Užsakovas turi teisę sulaikyti apmokėjimą Rangovui, jei Rangovas laiku nevykdo įsipareigojimų pagal šią Sutartį ar pažeidžia bent vieną Sutartyje nustatytą Rangovo įsipareigojimą. Mokėjimai sustabdomi laikotarpiui iki Rangovas panaikins visus Sutarties vykdymo pažeidimus / trūkumus.
   14. Rangovas prisiima visą riziką dėl to, kad ne nuo Užsakovo priklausančių aplinkybių padidės su Sutarties vykdymu susijusios išlaidos ir Rangovui Sutarties vykdymas taps sudėtingesnis Rangovui padidės įsipareigojimų vykdymo kaina. Įsipareigojimų vykdymo kainos padidėjimas nesuteikia Rangovui teisės reikalauti padidinti įkainius ar bendrą Sutarties kainą, ar sustabdyti Sutarties vykdymą, ar atsisakyti Sutarties šiuo pagrindu, kas būtų laikoma esminiu Sutarties pažeidimu iš Rangovo pusės.
   15. Visi Sutarties pagrindu atliekami mokėjimai vykdomi pavedimu į Šalių rekvizituose nurodytas sąskaitas bankuose, išskyrus atvejus, kai viena iš Šalių iš anksto, bet ne vėliau kaip 30 kalendorinių dienų iki pavedimo atlikimo dienos, pateiks rašytinį prašymą atlikti mokėjimą pavedimu į kitą Šalies sąskaitą banke.
2. DARBŲ PERDAVIMAS PRIĖMIMAS IR GARANTIJOS
   1. Planinių darbų rezultatas Užsakovui perduodamas Užsakovo ir Rangovo pasirašytu Planinių darbų perdavimo priėmimo aktu, o Neplaninių darbų rezultatas perduodamas Neplaninių darbų perdavimo priėmimo aktu.
   2. Užsakovas per 5 (penkias) darbo dienas nuo atitinkamo Planinių darbų perdavimo priėmimo ar Neplaninių darbų perdavimo priėmimo akto gavimo dienos turi pateikti Rangovui pastabas ir pretenzijas, kuriuose nurodyti atliktų Planinių darbų ar Neplaninių darbų trūkumai ar neatitikimai Užsakymui, Sutarčiai, Įstatymams. Jei Užsakovas neturi pastabų dėl perduodamų Darbų ir pateiktų pasirašymui Planinių darbų perdavimo – priėmimo akto ar Neplaninių darbų perdavimo priėmimo akto kokybės, tai privalo pasirašyti Planinių darbų perdavimo priėmimo aktą ar Neplaninių darbų perdavimo priėmimo aktą per 5 (penkias) darbo dienas nuo atitinkamo akto gavimo dienos.
   3. Jei Užsakovas pateikė pastabų dėl Darbų kokybės, Rangovas, atsižvelgdamas į šias pastabas, privalo per Užsakovo nustatytą terminą, ne trumpesnį kaip 5 (penkias) darbo dienos, juos pataisyti ir pateikti kartu su pakoreguotu aktu Užsakovui.
   4. Šalys susitaria, kad tiek Planinių darbų perdavimo priėmimo akto, tiek Neplaninių darbų perdavimo priėmimo akto pasirašymas niekaip neapriboja Užsakovo teisės ateityje nurodyti bet kokius tokių (priimtų) Darbų ar jų rezultatų trūkumus, taip pat reikalauti juos ištaisyti ir/ar taikyti kitus savo teisių gynimo būdus.
3. DRAUDIMAS
   1. Rangovas privalo savo sąskaita ir atsakomybe sudaryti draudimo sutartis, kurias įpareigoja sudaryti Sutartis bei Įstatymų nuostatos.
   2. Rangovas, visą Sutarties galiojimo laikotarpį  turi būti apsidraudęs savo civilinę atsakomybę. Civilinės atsakomybės draudimo sutartis turi tenkinti šiuos minimalius reikalavimus:
      1. Apdraustos šios atsakomybės:
         1. Veiklos civilinė atsakomybė dėl vykdomų statybos / montavimo ar instaliavimo darbų;
         2. Veiklos civilinė atsakomybė dėl sumontuotos įrangos aptarnavimo, priežiūros, remonto;
      2. Draudimo sutarties galiojimo teritorija privalo būti visa Lietuvos Respublika.
      3. Draudimo apsaugos galiojimo terminai turi būti tokie: Veiklos civilinė atsakomybė, nurodyta Sutarties 9.2.1.1. ir 9.2.1.2. punktuose - visą Sutarties galiojimo laikotarpį.
      4. Draudimo suma turi būti ne mažiau kaip 100 000 Eur (vienas šimtas tūkstančių eurų) kiekvienam įvykiui ir bendrai pagal draudimo sutartį.

Draudimo sutartyje numatyta išskaita (franšizė) - ne didesnė kaip 600 Eur (šeši šimtai eurų).

* 1. Jeigu Rangovas Sutarties vykdymui pasitelkia subrangovus dalies ar visų Darbų atlikimui, tai Sutarties 9.2.1. punkte išvardintų atsakomybių draudimo sutartyse subrangovai turi būti įtraukti kaip papildomi apdraustieji.

1. ATSAKOMYBĖ
   1. Už šia Sutartimi prisiimtų įsipareigojimų nevykdymą ar netinkamą vykdymą, t. y. Šaliai pažeidus Sutartį, Šalys atsako teisės aktuose ir šioje Sutartyje nustatyta tvarka. Šaliai pažeidus Sutartį, kita Šalis turi teisę naudotis bet kokiais teisėtais savo teisių gynimo būdais, kurie numatyti teisės aktuose ir šioje Sutartyje.
   2. Šalys pareiškia, kad šioje Sutartyje nustatytos netesybos (delspinigiai ir (ar) baudos) yra laikomos iš anksto Šalių aptartomis, teisingomis bei protingo dydžio. Šalys taip pat pripažįsta, kad Sutartyje nustatytų netesybų dydis yra laikomas minimalia neginčijama nukentėjusiosios Šalies patirtų nuostolių suma, kurią kita Šalis turi kompensuoti nukentėjusiajai Šaliai dėl Sutarties pažeidimo, nereikalaujant nuostolių dydį patvirtinančių įrodymų.
   3. Šios Sutarties pagrindu Šalies privalomos mokėti netesybos (jei netesybos nėra įskaitomos) turi būti sumokėtos per 10 (dešimt) kalendorinių dienų nuo joms apmokėti išrašyto Mokėjimo dokumento ar kito dokumento, kuriame pateikiamas reikalavimas sumokėti netesybas, pateikimo dienos, išskyrus atvejus, kai pačiame Mokėjimo dokumente ar kitame dokumente, kuriame pateikiamas reikalavimas sumokėti netesybas, nurodytas kitas apmokėjimo terminas.
   4. Netesybų dydžiai, nurodyti Sutartyje yra be PVM. Netesybos taikomos nuo Sutartyje nurodytų sumų be PVM, nebent atitinkamais taikytinais teisės aktais jos turėtų būti apmokestintos PVM.
   5. Šalis, nevykdanti arba netinkamai vykdanti šią Sutartį, įsipareigoja atlyginti kitai Šaliai dėl to patirtus tiesioginius nuostolius, kiek jų nepadengia mokėtinos netesybos. Šalys susitaria, kad šia Sutartimi nuostoliai yra ribojami tik tiesioginių nuostolių atlyginimu, nebent Sutarties konkrečiose nuostatose yra nustatyta, kad yra atlyginami netiesioginiai nuostoliai arba nustatytos baudų ar nuostolių skaičiavimo taisyklės, apimančios tiesioginius ir netiesioginius nuostolius. Nuostolių (žalos) dydis turi būti pagrįstas dokumentais, faktais ir (ar) kitais objektyviais argumentais, kuriuos įmanoma patikrinti.
   6. Užsakovas, priėmęs tinkamai atliktus Darbus ir už juos neatsiskaitęs su Rangovu terminais, numatytais šioje Sutartyje, Rangovui pareikalavus, turi sumokėti Rangovui 0,05% (penkių šimtųjų procento) dydžio delspinigius nuo priimtų, bet neapmokėtų Darbų kainos.
   7. Rangovas, neatlikęs ar netinkamai atlikęs Sutartyje (įskaitant jos priedus) nurodytus Darbus pagal kiekvieną pateiktą Užsakymą per nustatytus terminus, Užsakovui pareikalavus, turi sumokėti Užsakovui 0,05% (penkių šimtųjų procento) dydžio delspinigius nuo patvirtintame Užsakyme ir/arba Darbų vykdymo grafike numatytų, bet neatliktų Darbų kainos bet visais atvejais ne mažiau kaip 200 EUR (du šimtai eurų) už kiekvieną pradelstą dieną bei atlygina Užsakovo dėl to patirtus tiesioginius nuostolius tiek, kiek jų nepadengia delspinigiai. Užsakovui pareiškus reikalavimą atlyginti patirtus tiesioginius nuostolius, netesybos įskaitomos į nuostolių atlyginimą. Delspinigių sumokėjimas neatleidžia nuo Darbų atlikimo ar Darbų kokybės trūkumų ištaisymo. Ši taisyklė taikoma ir tada, kai vėlavimo priežastis yra trūkumų, nustatytų jau atliktuose Darbuose, taisymas.
2. Rangovui nepagrįstai atsisakius vykdyti Užsakymą arba Užsakovui nutraukus Užsakymo vykdymą dėl Rangovo kaltės ar neatsargumo, Rangovas Užsakovui pareikalavus, sumoka 10 % nuo Užsakyme ir/arba Darbų vykdymo grafike numatytų, bet neatliktų Darbų kainos, bet visais atvejais ne mažiau kaip 250 Eur (du šimtai penkiasdešimt eurų) baudą už kiekvieną nutrauktą Užsakymą.
3. Šalys susitaria, kad Užsakovui nutraukus šią Sutartį dėl Rangovo kaltės, Rangovas turi sumokėti Užsakovui 10 % nuo Bendros Sutarties kainos dydžio baudą, ir jei bauda nepadengia Užsakovo patiriamų nuostolių, privalo nuostolius atlyginti pagal Užsakovo pateiktus dokumentus.
   1. Rangovas, laiku neįvykdęs šios Sutarties 9.1. – 9.2. punktuose numatytų pareigų, Užsakovui pareikalavus, turi sumokėti Užsakovui 0,02% (dviejų šimtųjų procento) dydžio delspinigius nuo atitinkamai šios Sutarties numatytos atitinkamo draudimo sumos ir (arba) numatytos garantijos sumos už kiekvieną uždelstą dieną.
   2. Rangovas, laiku neįvykdęs šios Sutarties 5.3.1.2. ir/ar 5.3.1.3. punktuose numatytų pareigų, Užsakovui pareikalavus, turi sumokėti Užsakovui 50 EUR (penkiasdešimt Eurų) baudą už kiekvieną pradelstą dieną.
   3. Rangovas pažeidęs 5.3.1.30 punkte numatytus įsipareigojimus, Užsakovui pareikalavus, turi sumokėti 100.000 Eur (vieno šimto tūkstančių eurų) baudą Užsakovui ir atlyginti visus dėl tokio pažeidimo Užsakovo patirtus nuostolius (įskaitant, bet neapsiribojant, reputacinius ir pan.), kiek jų nepadengia sumokėta bauda.
   4. Šalys susitaria, kad jei Rangovas vėluoja sumokėti bet kokias pagal šią Sutartį Užsakovui mokėtinas sumas, Užsakovui pareikalavus, jis turi sumokėti Užsakovui 0,05% (penkių šimtųjų procento) delspinigius nuo nesumokėtos sumos už kiekvieną pradelstą dieną.
   5. Šalis, pažeidusi šios Sutarties 13.1 - 13.4 punktuose numatytus įsipareigojimus, privalo visiškai atlyginti kitai Šaliai tokiu pažeidimu padarytus nuostolius bei kitos Šalies reikalavimu kaltoji Šalis privalo sumokėti 1000 EUR (vienas tūkstantis eurų) baudą už kiekvieną tokį pažeidimą ir atlyginti visus kitos Šalies patirtus tiesioginius nuostolius, kiek jų nepadengia nustatyta bauda.
   6. Jeigu viena iš Šalių nesilaiko Sutarties 16.1 - 16.3 punktų reikalavimų, kita Šalis gali reikalauti atlyginti jai tiesioginius nuostolius bei taikyti kitus įstatymų nustatytus teisių gynimo būdus.
   7. Užsakovui sustabdžius ar nutraukus sutartį Sutarties 11.8.1 punkte numatytu pagrindu Rangovas Užsakovo prašymu atlygina Užsakovui dėl Sutarties išankstinio nutraukimo ar jos sustabdymo patirtus tiesioginius nuostolius. Aiškumo dėlei Šalys susitaria, kad Užsakovas neturi prievolės mokėti baudų, atlyginti žalą ar išmokėti kokias nors kompensacijas, susijusias su Sutarties nutraukimu ar jos sustabdymu.
   8. Jei Rangovas (jo subrangovai ar nuo jo priklausantys tretieji asmenys), vykdydamas Sutartyje nustatytas pareigas:
      1. pažeidžia darbuotojų saugos ir sveikatos teisės aktų reikalavimus, Rangovas, Užsakovo reikalavimu, moka 100 Eur (vienas šimtas eurų) baudą už kiekvieną atvejį, kuri pakartotinio pažeidimo atveju didėja po 50 Eur (penkiasdešimt eurų) už kiekvieną tokį atvejį;
      2. pažeidžia darbuotojų saugos ir sveikatos teisės aktų reikalavimus vykdydamas padidintos rizikos darbus (tokie kaip darbas aukštyje, darbas esant įtampai, darbas su cheminėmis medžiagomis), Rangovas, Užsakovo reikalavimu, moka 500 Eur (penki šimtai eurų) baudą už kiekvieną atvejį;
      3. neužtikrina, kad Darbų vykdymo vietoje nebūtų neblaivių ar apsvaigusių nuo psichoaktyvių medžiagų asmenų, už kuriuos jis atsako, Rangovas, Užsakovo reikalavimu, moka 1500 Eur (vienas tūkstantis penki šimtai eurų) baudą už kiekvieną darbuotoją, kuris įvykdė tokį pažeidimą;
      4. pažeidžia Sutarties BD 5.3.1.8. punkto nustatytas pareigas ir dėl to įvyksta sunkus nelaimingas atsitikimas, Rangovas, Užsakovo reikalavimu, moka 1500 Eur (vienas tūkstantis penki šimtai eurų) baudą už kiekvieną atvejį;
      5. pažeidžia Sutarties BD 5.3.1.8. punkto nustatytas pareigas ir dėl to žūsta žmogus, Rangovas, Užsakovo reikalavimu, moka 3000 Eur (trys tūkstančiai eurų) baudą už kiekvieną atvejį;
      6. pažeidžia gaisrinės saugos reikalavimus, Rangovas, Užsakovo reikalavimu, moka 300 Eur (trys šimtai eurų) baudą už kiekvieną atvejį;
      7. pažeidžia aplinkosaugos reikalavimus, Rangovas, Užsakovo reikalavimu, moka 500 Eur (penki šimtai eurų) baudą už kiekvieną atvejį;
      8. neužtikrina, kad Darbus vykdytų asmenys, turintys reikiamą kvalifikaciją ir (ar) turintys tam teisę, Rangovas, Užsakovo reikalavimu, moka 500 Eur (penki šimtai eurų) baudą už kiekvieną atvejį;
      9. pažeidžia atliekų apskaitos ir tvarkymo Darbų vykdymo vietoje reikalavimus, Rangovas, Užsakovo reikalavimu, moka 500 Eur (penki šimtai eurų) baudą už kiekvieną nustatytą pažeidimo atvejį;
      10. pažeidžia Sutarties BD 5.3.1.9. punktą arba numatytus terminus ir laiku nepraneša Užsakovui apie darbuotojų saugos ar aplinkosaugos incidentus, Rangovas, Užsakovo reikalavimu, moka 100 Eur (vienas šimtas eurų) baudą už kiekvieną atvejį. Tais atvejais, jei Rangovas iš viso nepranešė Užsakovui apie saugos incidentą, įvykusio nelaimingo atsitikimo faktą, Rangovas, Užsakovo reikalavimu, moka 500 Eur (penki šimtai eurų) baudą už kiekvieną atvejį.
      11. Sutartyje nustatytas baudos dydis yra taikomas už kiekvieną pažeidimo atvejį. Nepriklausomai nuo padaryto pažeidimo ar jų kiekio, baudų dydis sumuojasi.
   9. Užsakovui pareiškus reikalavimą atlyginti patirtus nuostolius, pagal Sutartį Rangovo sumokėtos netesybos įskaitomos į nuostolių atlyginimą. Netesybų sumokėjimas neatleidžia nuo Darbų atlikimo ar Darbų kokybės trūkumų ištaisymo. Ši taisyklė taikoma ir tada, kai vėlavimo priežastis yra trūkumų, nustatytų jau atliktuose Darbuose, taisymas.
   10. Šalys susitaria, kad netesybų (baudų, delspinigių), nustatytų šioje Sutartyje, sumokėjimas yra vertinamas kaip Šalių patirtų minimalių nuostolių, kurių dydžio nereikia įrodinėti, atlyginimas. Jeigu Šalių patirti nuostoliai viršija sumokėtas netesybas, kaltoji Šalis privalo sumokėti patirtų nuostolių ir sumokėtų netesybų skirtumą. Taip pat Šalys susitaria, kad delspinigių sumokėjimas nukentėjusios Šalies reikalavimu neatleidžia kitos Šalies nuo prievolių pagal šią Sutartį tinkamo vykdymo.
   11. Užsakovas neatlygina ir Rangovas pats savo sąskaita sumoka visas baudas ir kitas nuobaudas, skirtas Rangovui, jo darbuotojams, atstovams ar subrangovams už Įstatymų nesilaikymą. Jeigu kurios nors kompetentingos institucijos arba teismo sprendimu Užsakovui tenka mokėti baudas, nuobaudas ar teismines išlaidas dėl Rangovo, jo darbuotojų, atstovų ar subrangovų padarytų Įstatymų ar šios Sutarties pažeidimų, taip pat jeigu dėl šios priežasties Kompetentingos institucijos ar teismo sprendimu yra uždelsiamas ar sustabdomas Darbų atlikimas, Rangovas privalo atlyginti Užsakovui dėl šių priežasčių patirtus visus nuostolius, įskaitant bylinėjimosi išlaidas.
4. SUTARTIES GALIOJIMAS, KEITIMAS IR NUTRAUKIMAS
   1. Sutartis galioja nuo jos pasirašymo dienos ir galioja 1 (vienerius) metus, bet ne ilgiau nei visų sumokėtų Darbų kainų suma viršija Sutarties kainą. Sutartis automatiškai yra pratęsiama papildomai 1 metų laikotarpiui, jei Sutarties Šalys raštu nepraneša apie Sutarties nutraukimą likus ne mažiau nei 30 (trisdešimt) dienų iki Sutarties galiojimo pabaigos, arba kol Darbų kainų suma pasieks Sutarties kainą.
   2. Šioje Sutartyje įtvirtinti konfidencialumo, garantiniai, nuostolių atlyginimo ir kiti panašaus pobūdžio įsipareigojimai lieka galioti ir po šioje Sutartyje nurodytais pagrindais Sutarties galiojimo pabaigos.
   3. Sutartis keičiama ir pildoma tik rašytiniu Šalių pasirašytu susitarimu. Kiekvienas toks susitarimas nuo jo tinkamo sudarymo dienos tampa neatskiriama šios Sutarties dalimi. Susitarimas dėl Sutarties pakeitimo ar papildymo, sudarytas nesilaikant nustatytų reikalavimų, laikomas nesudarytu.
   4. Sutarties sąlygų keitimu nėra laikomi techninio pobūdžio pakeitimai (pavyzdžiui, rašymo apsirikimai ar aiškios aritmetinės klaidos, pavadinimai, sąskaitų numeriai, kiti rekvizitai ir pan.). Apie techninio pobūdžio pakeitimus Šalis iš anksto praneša raštu, atskiras kitos Šalies sutikimas neteikiamas. Siekiant išvengti bet kokių abejonių, Šalys susitaria, kad Šalims įvykdžius šiame punkte nurodytas sąlygas, atskiras susitarimas dėl Sutarties pakeitimo nebus sudaromas, o Šalies kitai Šaliai pateiktas rašytinis pranešimas dėl techninio pobūdžio Sutarties pakeitimų pridedamas prie Sutarties ir laikomas neatskiriama jos dalimi.
   5. Jeigu paaiškėtų, kad vienas ar keli nurodymai (nuostatos) yra būtini šiai Sutarčiai, tačiau nėra į ją įtraukti, Šalys įsipareigoja tokius nurodymus (nuostatas) ekonomiškai priimtiniausiu būdu įtraukti į šią Sutartį taip, kad labiausiai atitiktų šios Sutarties dalyką ir tikslus.
   6. Sutartis gali būti nutraukta Šalių rašytiniu susitarimu.
   7. Šalis turi teisę vienašališkai nesikreipiant į teismą nutraukti Sutartį apie tai raštu įspėjusi kitą Šalį prieš 14 (keturiolika) Dienų, jei kita Sutarties Šalis padaro esminį Sutarties pažeidimą. Esminiai Sutarties pažeidimai suprantami taip, kaip apibrėžti Lietuvos Respublikos civiliniame kodekse, taip pat viena iš žemiau nurodytų aplinkybių:
      1. Rangovas 2 kartus iš eilės arba 3 kartus per 6 mėnesius nepagrįstai atsisako vykdyti Užsakymą;
      2. Rangovas ilgiau kaip 14 (keturiolika) Dienų vėluoja tinkamai įvykdyti bet kurį iš šios Sutarties 9.1.- 9.3 punktuose numatytų įsipareigojimų;
      3. bet kuris Šalių pareiškimas ar garantija, dokumentai ir (arba) informacija, kurią ji suteikė sudarant ir / ar prieš sudarant, ir / ar vykdant šią Sutartį, pasirodo esantys melagingi ir / ar klaidingi ir tai turi esminės įtakos tinkamam įsipareigojimų pagal Sutartį vykdymui ar sprendimų priėmimui;
      4. kiti šioje Sutartyje numatyti esminiai pažeidimai;
      5. Rangovas padarė bet kokį kitą (-us) šios Sutarties pažeidimą (-us) ir neištaisė jo (-ų) per 10 darbo Dienų nuo Užsakovo rašytinio reikalavimo ištaisyti tokį pažeidimą gavimo dienos;
   8. Užsakovas turi teisę vienašališkai nutraukti šią Sutartį prieš 14 (keturiolika) Dienų raštu apie tai įspėjęs Rangovą, jeigu:
      1. Rangovas, įskaitant bet kurį su Rangovu susijusį asmenį, duoda arba pasiūlo (tiesiogiai arba netiesiogiai) bet kuriam Užsakovo ar AB „Ignitis grupė“ įmonių grupės įmonės darbuotojui bet kokią naudą daikto, piniginio atlygio, komisinių, paslaugų arba kitos materialios ar nematerialios naudos forma, kaip paskatą arba apdovanojimą už bet kurio su Sutartimi susijusio veiksmo atlikimą arba susilaikymą jį atlikti, arba už palankumo arba nepalankumo parodymą arba susilaikymą juos parodyti (kyšį) bet kuriam su šia Sutartimi susijusiam asmeniui. Užsakovui nutraukus Sutartį šiuo pagrindu, Rangovas privalo atlyginti Užsakovui visas patirtas išlaidas, susijusias su Sutarties vykdymo užbaigimu, bei kompensuoti visus dėl Sutarties nutraukimo patirtus nuostolius;
      2. tampa žinoma, kad Rangovas yra nemokus, yra pradėta bankroto, restruktūrizavimo, reorganizavimo ar likvidavimo procedūra, arba tampa žinoma apie kitokį priverstinį Rangovo kreditorių teisių įgyvendinimą, dėl ko Rangovas nebegali tinkamai vykdyti Sutartį;
      3. Rangovas ir / ar Sutarties vykdymui pasitelkiamų trečiųjų asmenų darbuotojai, valdymo ir priežiūros organų nariai bei kiti atstovai nesilaikė AB „Ignitis grupė“ valdybos sprendimais patvirtintų Politikos ir (ar) Kodeksų aktualiausios redakcijos nuostatų, įtvirtinančių gerosios verslo praktikos, etikos ir elgesio normas;
      4. kitais Sutartyje ir / ar teisės aktuose numatytais atvejais.
   9. Užsakovas turi teisę vienašališkai nutraukti Sutartį nedelsiant, be išankstinio įspėjimo nuo pranešime nutraukti Sutartį nurodytos datos, jeigu nustatoma, kad Rangovas ar jos pasitelkti Sutarties vykdymui tretieji asmenys ar šios Sutarties sudarymas neatitinka Lietuvos Respublikos nacionalinio saugumo interesų, kaip tai apibrėžta Lietuvos Respublikos nacionaliniam saugumui užtikrinti svarbių objektų apsaugos įstatyme ir kituose teisės aktuose. Sutarties nutraukimas šiame punkte nustatyta tvarka atleidžia abi Sutarties šalis nuo atsakomybės viena kitai, taip pat nuo atsakomybės prieš trečiuosius asmenis.
   10. Rangovas turi teisę vienašališkai nutraukti šią Sutartį prieš 14 (keturiolika) kalendorinių dienų raštu apie tai įspėjęs Užsakovą, jeigu:
       1. Užsakovas bankrutuoja, yra likviduojamas, jo veikla sustabdoma dėl teisės aktų pažeidimų, nustatomas Užsakovo turto administravimas ar yra kitų priežasčių, dėl kurių Užsakovas gali tinkamai ir/ar laiku neįvykdyti įsipareigojimų pagal šią Sutartį ir Užsakovas nepateikia patikimų rašytinių įrodymų, kuriais vadovaujantis galima būtų teigti, kad visi šie įsipareigojimai bus įvykdyti laiku ir tinkamai;
       2. kitais Sutartyje ir / ar teisės aktuose numatytais atvejais.
   11. Užsakovas turi teisę sustabdyti Sutarties vykdymą sankcijų galiojimo laikotarpiui ar vienašališkai nutraukti Sutartį raštu informavęs Rangovą per 1 (vieną) darbo dieną nuo pranešimo apie Sutarties sustabdymą ar vienašališką nutraukimą išsiuntimo dienos gavęs informaciją apie Subjektų įtraukimą į Sankcijų sąrašus.
   12. Nutraukdamos šią Sutartį bet kuriuo pagrindu Šalys įsipareigoja per 20 darbo dienų nuo pranešimo apie Sutarties nutraukimą gavimo dienos pateikti kitai Šaliai visus dokumentus, būtinus galutiniam atsiskaitymui pagal šią Sutartį (Aktus, Mokėjimo dokumentus, projektinę dokumentaciją ir Sutarties vykdymo dokumentaciją bei pan.), jeigu Sutarties sąlygos nenustato kitaip.
5. NENUGALIMOS JĖGOS APLINKYBĖS
   1. Bet kuri Šalis atleidžiama nuo atsakomybės už savo sutartinių įsipareigojimų nevykdymą ar netinkamą vykdymą, jei įrodo, kad toks nevykdymas ar netinkamas vykdymas buvo nulemtas nenugalimos jėgos (force majeure) aplinkybių, kurių ji negalėjo kontroliuoti bei protingai numatyti Sutarties sudarymo metu, ir kad negalėjo užkirsti kelio šių aplinkybių ar jų pasekmių atsiradimui. Nenugalima jėga (force majeure) nelaikoma tai, kad Šalis neturi reikiamų finansinių išteklių Sutarčiai tinkamai ir laiku vykdyti arba Šalies (skolininko) kontrahentai pažeidžia savo prievoles, Šalis praranda klientus ir (arba) prekių rinką ar paklausą.
   2. Šalys nenugalimos jėgos (force majeure) aplinkybėmis susitaria laikyti aplinkybes, kaip jos reglamentuotos Lietuvos Respublikos civilinio kodekso 6.212 straipsnyje ir Atleidimo nuo atsakomybės, esant nenugalimos jėgos (force majeure) aplinkybėms, taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840 „Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo“.
   3. Šalis, kuri dėl nenugalimos jėgos (force majeure) aplinkybių negali įvykdyti savo sutartinių įsipareigojimų, privalo nedelsdama, bet ne vėliau kaip per 5 (penkias) darbo dienas nuo momento, kai sužinojo ar turėjo sužinoti apie tokių aplinkybių atsiradimą, raštu apie tai informuoti kitą Šalį, nurodyti nenugalimos jėgos (force majeure) aplinkybes, ir sutartinius įsipareigojimus, kurių ji negalės vykdyti. Tokiu atveju, jei abi Šalys pripažįsta, kad susiklosčiusios aplinkybės yra pripažintinos nenugalima jėga (force majeure), sutartinių įsipareigojimų vykdymas laikomas sustabdytu pagrįstai, kol išnyks pirmiau nurodytos aplinkybės. Jeigu šio pranešimo kita Šalis negauna per 5 (penkių) darbo dienų terminą po to, kai Sutarties nevykdanti Šalis sužinojo ar turėjo sužinoti apie nenugalimos jėgos (force majeure) aplinkybes, tai pastaroji Šalis privalo kitai Šaliai atlyginti nuostolius, susijusius su negautu ar ne Sutartyje nustatytu terminu gautu pranešimu. Šalis, laiku nepranešusi kitai Šaliai apie nenugalimos jėgos (force majeure) aplinkybes, negali jomis remtis kaip atleidimo nuo atsakomybės už Sutarties nevykdymą pagrindu. Pranešime turi būti nurodyta:
      1. Nenugalimos jėgos (force majeure) aplinkybės, dėl kurių konkreti prievolė negali būti vykdoma Sutartyje nustatytais terminais ir (ar) tvarka;
      2. Visi galimi nenugalimos jėgos (force majeure) aplinkybes patvirtinantys įrodymai, kuriuos turi Šalis, patyrusi nenugalimos jėgos (force majeure) aplinkybes. Tuo atveju, jeigu Šalis, patyrusi nenugalimos jėgos (force majeure) aplinkybes, po pranešimo pateikimo kitai Šaliai dienos gauna papildomų nenugalimos jėgos (force majeure) aplinkybes patvirtinančių įrodymų, visi tokie įrodymai kitai Šaliai turi būti pateikti per kiek įmanoma trumpesnį terminą;
      3. Nenugalimos jėgos (force majeure) aplinkybių pradžia ir planuojama (tikėtina) pabaiga;
      4. Nenugalimos jėgos (force majeure) įtaka tos Sutarties sąlygos įvykdymui, taip pat kitų šios Sutarties sąlygų įvykdymui.
   4. Esant nenugalimos jėgos (force majeure) aplinkybėms Šalis atleidžiama nuo savo sutartinių įsipareigojimų vykdymo visam minėtų aplinkybių buvimo laikotarpiui. Kai dėl nenugalimos jėgos (force majeure) aplinkybių Šalis nevykdo savo sutartinių įsipareigojimų daugiau kaip 6 (šešis) mėnesius, kita Šalis turi teisę nutraukti arba sustabdyti Sutartį, raštu apie tai pranešusi Sutarties nevykdančiai Šaliai.
   5. Pasibaigus nenugalimos jėgos (force majeure) aplinkybėms, Šalis, dėl nenugalimos jėgos (force majeure) aplinkybių negalėjusi vykdyti savo sutartinių įsipareigojimų, privalo nedelsdama, bet ne vėliau kaip per 3 (tris) darbo dienas, pranešti apie tai kitai Šaliai ir atnaujinti savo sutartinių įsipareigojimų vykdymą visa apimtimi, jeigu Šalys nesusitarė kitaip. Šalis, nepranešusi apie aukščiau nurodytų aplinkybių pasibaigimą ir (ar) neatnaujinusi savo sutartinių įsipareigojimų vykdymo šiame punkte nustatyta tvarka, privalo atlyginti kitai Šaliai dėl negauto pranešimo patirtus nuostolius.
   6. Sutarties nutraukimas arba sustabdymas nepanaikina pareigos sumokėti už iki Sutarties nutraukimo ar sustabdymo suteiktas paslaugas ir (ar) pristatytas prekes, ir (ar) atliktus darbus, ir kitos Šalies teisės reikalauti atlyginti netesybas bei nuostolius, atsiradusius dėl Sutarties nevykdymo ar netinkamo vykdymo iki nenugalimos jėgos (force majeure) aplinkybių atsiradimo.
6. KONFIDENCIALUMAS
   1. Šalys susitaria laikyti šią Sutartį ir visą jos pagrindu viena kitai perduodamą ar kitokiu būdu sužinotą informaciją paslaptyje Sutarties galiojimo metu ir 3 metus nuo Sutarties galiojimo pabaigos, neatsižvelgiant į tai, ar ta informacija pateikiama / sužinoma / gaunama žodžiu ar raštu ar kitu būdu.
   2. Konfidencialia informacija nelaikoma Sutarties sudarymo faktas, informacija, kuri privalo būti viešinama pagal teisės aktus, taip pat informacija, kuri yra viešai prieinama tretiesiems asmenims ir (arba) dėl kitų priežasčių yra visiems bendrai žinoma, išskyrus atvejus, kai ji buvo atskleista pažeidžiant šioje Sutartyje nustatytus informaciją gaunančios šalies konfidencialumo įsipareigojimus.
   3. Šalys susitaria ir įsipareigoja neatskleisti konfidencialios informacijos jokiam trečiajam asmeniui be išankstinio rašytinio kitos Šalies sutikimo, taip pat nenaudoti konfidencialios informacijos asmeniniams ar trečiųjų asmenų poreikiams.
   4. Šalis gali atskleisti konfidencialią informaciją be išankstino rašytinio kitos Šalies sutikimo:
      1. tiems savo darbuotojams ir (ar) teisėtai pasitelktiems tretiesiems asmenims, kuriems ši informacija yra reikalinga Sutarties įgyvendinimui. Tokiu atveju Šalis užtikrina, kad jos darbuotojai, Sutarties įgyvendinimui pasitelkti tretieji asmenys įsipareigotų laikytis šioje Sutartyje nustatytų konfidencialumo įsipareigojimų;
      2. teisės, finansų ar kitos srities specialistui / patarėjui ar paskolos davėjui, kai tai reikalinga atitinkamų paslaugų teikimui pagal sudarytą sutartį. Tokiu atveju Šalis užtikrina, kad minėti asmenys įsipareigotų laikytis šioje Sutartyje nustatytų konfidencialumo įsipareigojimų;
      3. kai tokia informacija privalo būti atskleista pagal teisės aktus, įskaitant informacijos teikimą teismui ar kitai ginčą nagrinėjančiai institucijai, siekiant apginti savo interesus.
7. TAIKYTINA TEISĖ IR GINČŲ SPRENDIMAS
   1. Šiai Sutarčiai ir jos aiškinimui taikoma Lietuvos Respublikos teisė.
   2. Visi ginčai tarp Šalių, kylantys iš šios Sutarties ar susiję su šia Sutartimi, sprendžiami geranoriškai derybų būdu.
   3. Jei Šalims nepavyksta išspręsti ginčo derybų būdu per 30 (trisdešimt) kalendorinių dienų nuo vienos Šalies raštiško kreipimosi į kitą Šalį, ginčas sprendžiamas Lietuvos Respublikos teismuose teisės aktuose nustatyta tvarka.
8. ĮGALIOTI ASMENYS
   1. Sutarties vykdymo koordinavimui bei Sutarties įgyvendinimo metu iškilusių klausimų sprendimui Šalys paskiria įgaliotus atstovus, kurių duomenys nurodyti Sutarties SD 2.11. punkte.
   2. Šalių įgaliotiems atstovams suteikiama teisė pasirašyti su Sutarties vykdymu susijusius techninius dokumentus, išskyrus bet kokius Sutarties sąlygų pakeitimus, papildymus ir (ar) Sutarties nutraukimo dokumentus.
   3. Šalys turi teisę Sutarties vykdymo metu:
      1. paskirti Šalies įgalioto atstovo pavaduotoją, kuris turės tokius pačius įgaliojimus kaip ir Šalies įgaliotas atstovas, ir, jam nesant, galės jį pavaduoti ir/arba;
      2. pakeisti Šalies įgaliotą atstovą be kitos Šalies sutikimo.
   4. Šalis, pasinaudojusi Sutarties BD 15.3.1 punkte nurodyta teise paskirti Šalies įgalioto atstovo pavaduotoją ir/ar pakeisti Šalies įgaliotą atstovą, privalo kuo skubiau pranešti kitai Šaliai ir kartu pateikti pavaduotojo ir/arba pakeisto atstovo duomenis, nurodant vardą, pavardę, pareigas, telefono numerį ir elektroninio pašto adresą. Laikoma, kad kita Šalis sužinojo (ar turėjo sužinoti) apie kitos Šalies atstovo pakeitimą nuo to momento, kai buvo gautas Šalies raštiškas pranešimas dėl Šalies įgalioto atstovo pavaduotojo paskyrimo ar įgalioto atstovo pakeitimo.
   5. Užsakovas turi teisę raštu pateikto ir motyvuoto prašymo pagrindu reikalauti Rangovo atstovo, jo pavaduotojo ar bet kokio kito asmens pakeitimo, jei mano, kad šis asmuo nėra atidus ar netinkamai vykdo pareigas.
   6. Užsakovui pareikalavus Rangovas ne vėliau nei per 3 (tris) darbo dienas turi pakeisti įgaliotą atstovą, jo pavaduotoją, ar bet kurį kitą asmenį, kuris pagal Sutartį vykdo Darbus.
9. BAIGIAMOSIOS NUOSTATOS
   1. UAB „Ignitis“ ar (ir) UAB „Ignitis grupė“ priklausančiais prekių ženklais galima naudosis tik gavus rašytinį UAB „Ignitis“ ar UAB „Ignitis grupė“ sutikimą dėl konkretaus prekių ženklo naudojimo, kuriuo nustatomos konkrečios prekių ženklo naudojimo tvarka bei sąlygos.
   2. Ši Sutartis nėra sutikimas naudotis UAB „Ignitis“ ar (ir) UAB „Ignitis grupė“ priklausančiais prekių ženklais, todėl Sutarties galiojimo metu ir jai pasibaigus draudžiama bet kokia apimtimi bei tikslais naudotis UAB „Ignitis“ ar (ir) UAB „Ignitis grupė“ priklausančiais prekių ženklais.
   3. Jeigu viešoje erdvėje (žiniasklaidoje ar pan.) pasirodo informacija, kurioje neigiamai nušviečiama viena iš šios Sutarties Šalių dėl kitos Šalies netinkamai pagal šią Sutartį atliktų pareigų, Šalys privalo išspręsti konfliktą nušviesdamas konflikto sprendimą viešai. Šis procesas ir vieša komunikacija iš anksto turi būti Šalių suderintos vienu iš šios Sutarties rekvizituose nurodytų adresų.
   4. Pranešimų ir kitos korespondencijos siuntimo tvarka:
      1. Korespondenciją, pasiūlymus, Sutarties pakeitimus, naujos Sutarties projektus, kitus pranešimus ir (ar) kitą informaciją, Šalys pateikia viena kitai siunčia elektroniniu paštu, o nesant techninėms galimybėms arba Šalies prašymu – paštu;
      2. Jeigu Šalių pranešimai turi būti siunčiami raštu, tai jie siunčiami vienu iš šių būdų – paštu, per kurjerį, elektroniniu paštu ar kitu Šalių susitartu būdu;
      3. Visi pranešimai, išskyrus Užsakymus, siunčiami paskutiniais Šalių pateiktais adresais ir yra laikomi gautais:
         1. praėjus 5 (penkioms) kalendorinėms dienoms po to, kai pranešimas buvo išsiųstas paštu;
         2. išsiuntimo dieną, jeigu pranešimas išsiųstas darbo dieną elektroniniu paštu;
         3. kitą darbo dieną po išsiuntimo, jeigu pranešimas išsiųstas elektroniniu paštu ne darbo dieną;
         4. įteikimo dieną, jeigu pranešimas įteiktas pasirašytinai.
      4. Kiekviena Šalis privalo pranešti kitai Šaliai apie Sutartyje nurodytų adresų, rekvizitų, kontaktinių asmenų pasikeitimą per 10 (dešimt) kalendorinių dienų nuo jų pasikeitimo dienos. Iki informavimo apie adreso pasikeitimą, visi šioje Sutartyje nurodytais adresais išsiųsti pranešimai ir kita korespondencija laikomi įteiktais tinkamai.
   5. Nė viena Šalis, išskyrus Sutartyje nustatytas išimtis, negali perleisti šia Sutartimi prisiimtų įsipareigojimų vykdymo be išankstinio rašytinio kitos Šalies sutikimo. Bet koks savo įsipareigojimų perleidimas pažeidžiant Sutarties nuostatas yra negaliojantis. Šaliai nepagrįstai nesutinkant su teisių ir įsipareigojimų perleidimu, Sutartis yra nutraukiama abipusiu sutarimu. Sutarties nutraukimas nepanaikina Šalių prievolės sumokėti už suteiktas paslaugas, netesybas (delspinigius) bei kitus Sutartyje ar teisės aktuose numatytus mokėjimus, atlyginti nuostolius, atsiradusius dėl prievolių neįvykdymo ar netinkamo įvykdymo.
   6. Šalys susitaria, kad pasirašydama šią Sutartį Rangovas išreiškia išankstinį sutikimą, kad Užsakovas turi teisę be atskiro Rangovo sutikimo perleisti visas ar dalį savo teisių ir (ar) pareigų pagal šią Sutartį kitai AB „Ignitis grupė“ įmonei ir taip pat turi teisę be atskiro Rangovo sutikimo perleisti visas ar dalį savo teisių ir (ar) pareigų pagal šią Sutartį kitiems asmenims reorganizavimo, verslo ar verslo dalies pirkimo – pardavimo ar kitų juridinių formų verslo, verslo dalies ar prievolių perleidimo atvejais. Rangovas įsipareigoja atlikti visus veiksmus, kurių reikia siekiant įgyvendinti tokį perleidimą.
   7. Šia Sutartimi numatytų dalies ar visų teisių ir (ar) pareigų Rangovas neturi teisės perleisti kitam asmeniui be atskiro Užsakovo rašytinio sutikimo. Užsakovui neatsakius per 10 (dešimt) darbo dienų į rašytinį Rangovo prašymą, kuriame pateikiama visa informacija, laikoma, kad Užsakovas tokio sutikimo nedavė.
   8. Sutartis gali būti sudaroma ją pasirašant:
      1. rašytiniais (fiziniais) Šalių parašais. Pasirašoma tiek Sutarties egzempliorių, kiek yra Sutarties Šalių, po vieną kiekvienai Šaliai;
      2. kvalifikuotu (arba nekvalifikuotu, jeigu Šalys iš anksto dėl to susitarė) elektroniniu parašu. Pasirašomas vienas Sutarties egzempliorius, Šalims viena kitai perduodamas naudojantis telekomunikacijų galiniais įrenginiais;
      3. skirtingais parašų formatais. Šalys apsikeičia pasirašytais Sutarties egzemplioriais, naudodamosi atitinkamomis apsikeitimo priemonėmis;
      4. Užsakovo savitarnoje, jei tam yra techninės galimybės ir galima identifikuoti Šalių atstovų parašus.
   9. Šalys susitaria, kad Sutarties vykdymo metu sudaromi dokumentai gali būti pasirašomi nekvalifikuotu parašu ir (ar) patvirtinami visais Sutartyje įtvirtintais būdais.
   10. Šalys susitaria, kad to paties dokumento pasirašymas skirtingais Sutartyje nurodytais būdais bus laikomas tinkamu dokumento patvirtinimu parašais, o skenuotas ir abejų Šalių pasirašytas dokumentas (nepriklausomai nuo pasirašymo būdo), turės tokią pačią teisinę galią kaip ir atitinkamo dokumento originalas.

|  |  |  |  |  |
| --- | --- | --- | --- | --- |
| **Užsakovas** | | | **Rangovas** | |
|  | | |  | |
|  | | | Pasirašydamas šią Sutartį Rangovas patvirtina, kad susipažino su Sutarties BD ir Sutarties SD sąlygomis, Sutarties priedais, suprato šių dokumentų turinį bei pasekmes, visos Sutarties sąlygos Rangovui yra aiškios, Rangovas su jomis sutinka ir įsipareigoja jų laikytis. | |
|  | | |  | |
|  | | |  | |
|  | | |  | |
|  | (Atstovo vardas ir pavardė, parašas) |  |  | (Atstovo vardas ir pavardė, parašas) | |